En dimoun i ganny touye pandan en parti lanniverser nesans | Lavi Zezi\nEn dimoun i ganny touye pandan en parti lanniverser nesans\nMATYE 14:1-12 MARK 6:14-29 LIK 9:7-9\nEROD I FER KOUP LATET ZAN KI BATIZE\nPandan ki bann zapot Zezi pe prese Galile, sa premye dimoun ki ti koz lo Zezi napa sa menm liberte parey zot. I fer preski de-z-an depi ki Zan ki batize i dan prizon.\nLerwa Erod Antipas in pran Erodyad konman son madanm menm si i ti madanm son demi frer Filip. Erod ti divorse avek son premye madanm pour li marye avek Erodyad. Erod i swadizan swiv Lalwa Moiz e dapre sa lalwa, sa ti en maryaz adilter. Zan ti dir an piblik ki sa i mal. Sanmenm sa Erod in fer Zan ganny mete dan prizon, petet akoz Erodyad in demann li pour fer sa.\nErod pa konnen ki i pou fer avek Zan akoz bann dimoun i “konsider Zan konman en profet.” (Matye 14:5) Me Erodyad li i konnen ki i anvi fer. I “pe gard rankin kont Zan” e anfet i pe menm rod en fason pour fer li ganny met amor. (Mark 6:19) Finalman, i ganny sa sans.\nZis avan Lapak lannen 32, Erod i fer en gro parti pour son lanniverser nesans. Tou son bann o zofisye, zofisye larme ek dimoun o plase Galile i ganny envite. Pandan sa festen, Salome, fiy Erodyad ki i ti gannyen avek Filip, son msye avan, i ganny demande pour vin danse pour bann envite. Tou dimoun i kontan lafason ki i’n danse.\nErod i telman kontan ki i dir avek fiy Erodyad: “Nenport keksoz ki ou demann mwan, mon pou donn ou.” I menm fer serman avek li: “Nenport keksoz ki ou demann mwan, mon pou donn ou, menm ziska lanmwatye mon rwayonm.” Avan ki Salome i reponn, i al demann son manman: “Ki mon devret demann li?”—Mark 6:22-24.\nLa loportinite ki Erodyad pe rode! Deswit i dir li: “Latet Zan sa enn ki batize.” Osito, Salome i retourn kot Erod e i dir li: “Mon oule ki la konmela menm ou donn mwan latet Zan ki batize lo en plato.”—Mark 6:24, 25.\nSa i fer Erod vreman tris, me tou son bann envite in tann sa serman ki i’n fer avek Salome. I anbarase pour pa fer sa ki Salome in demann li, menm si sa i vedir touy en dimoun inosan. Alor, Erod i anvoy en gard kot prizon. Sa i vreman fer lapenn! Pa bokou letan apre, sa gard i tournen avek latet Zan lo en plato. I donn Salome sa plato e Salome i anmenn sa plato kot son manman.\nLer bann disip Zan i tande ki’n arive, zot vin pran lekor Zan e anter li. Apre sa, zot les Zezi konnen ki’n arive.\nPli tar, Erod i per ler i tande ki Zezi pe geri bann dimoun e sas bann demon. I mazinen si sa zonm ki pe fer tou sa bann keksoz, setadir Zezi, i an realite Zan ki batize ki’n “ganny resisite.” (Lik 9:7) I pour sa rezon ki Erod Antipas i vreman anvi vwar Zezi. Sa i pa akoz i anvi tann Zezi prese. Plito, Erod i anvi vwar Zezi pour konnen si sa ki i pe mazinen i vre oubyen non.\nAkoz Zan ki batize ti dan prizon?\nKi mannyer Erodyad ti nobou fer Zan ganny touye alafendefen?\nApre ki Zan ti’n ganny touye, akoz Erod Antipas ti anvi vwar Zezi?\nKwa ki kapab fer li difisil pour koz avek lezot lo ou krwayans? Ki mannyer ou kapab fer sa san ki ou ofans zot?


Ladres Prezidan Larepiblik Sesel, Msye Danny Faure alokazyon 25enm Lanniverser 3enm Repiblik - 18 Zen 2018 - Speeches - State House Seychelles | Office of the President\nLadres Prezidan Larepiblik Sesel, Msye Danny Faure alokazyon 25enm Lanniverser 3enm Repiblik - 18 Zen 2018\n18 June 2018 | State House\nLadres Prezidan Larepiblik Sesel, Msye Danny Faure alokazyon 25enm Lanniverser 3enm Repiblik\nLazournen Konstitisyon- 18 Zen 2018\n"Nou .....aprezan adopte e pran sa Konstitisyon pour nou menm konman lalwa fondamantal e siprenm nou Repiblik Souveren e Demokratik.”\nSa sitasyon i sorti dan preanbil Konstitisyon ki lepep Seselwa ti adopte le 18 Zen 1993.\nOzordi a lokazyon vensenkyenm lanniverser nou twazyenm Repiblik mon envit zot pour nou fer en refleksyon lo nou Konstitisyon ansanm.\nNou en pti nasyon dan en lemonn souvan difisil, akote en mazorite nasyon bokou pli gran, avek bokou plis mwayen ki nou.\n...Me nou kapab annan en gran lanbisyon : nou kapab vin en nasyon pli ere omonn, ki viv dan larmoni, dan lape, dan lanmour.\nNou kapab vin sa gran nasyon si nou viv e travay ansanm, avek nou Konstitisyon konman nou gid.\nKonstitisyon Sesel i en bon Konstitisyon ki promouvwar lademokrasi e ki vreman vize lo byenet ek boner nou pep. Konstitisyon i lalwa fondamantal e siprenm nou pei.\nTou lalwa i bezwen anakor avek li; I fer provizyon pour tou bann lenstitisyon ki esansyel pour fonksyonnman nou pei; pour nou sistenm gouvernman avek son Legzekitif, son Lezislatif ek son Zidisyer, bann fonksyon ki zot annan, e fason ki zot konplemant kanmarad e pour ki i annan en kontrol ek lekilib ant zot.\nI fer provizyon pour sistenm eleksyon.\nPour lord ek lape, pour sekirite pei. Pour Lafors Lapolis ek Lafors Defans.\nPour serten bord ek lotorite tel ki Lotorite Lapwentman Konstitisyonnel.\nPour sitwayennte Sesel.\nI definir teritwar Sesel.\nE son trwazyenm sapit i kontenir Sart Drwa Imen ek Laliberte Fondamantal Seselwa.\nSa Sart i liste e eksplik bann drwa ek laliberte fondamantal ki Konstitisyon nou pei i garanti pour Seselwa.\nNou Konsitisyon i donn bann drwa tou sitwayen e i annan drwa adisyonel tel ki drwa ki aplik pour zanfan ek miner, manman ki pe travay, dimoun aze ek bann avek dezabilite...\nEnsi, nou Konstitisyon i garanti Seselwa sa bann drwa ek laliberte e i devwar Gouvernman e osi tou sitwayen pour fer sir ki zot ganny proteze, promouvwar e met an aplikasyon.\nPour asire ki sa i leka, i neseser ki dan nou sosyete i annan trwa keksoz fondamantal: respe, responsabilite ek partisipasyon.\nI enportan ki nou respekte nou Konstitisyon.\nE ki nou respekte bann lenstitisyon k’in kree dapre li ensi ki son bann provizyon, son gidans lo fason ki nou pei i devret fonksyonnen. Mon ava osi dir ki i enportan ki respe i partou e a tou nivo dan lasosyete.\nKi zanfan i respekte paran ek lezot adilt; ki adilt i respekte sa ki pli zenn.\nKi pasyan i respekte ners ek dokter e vis versa.\nE demenm kot i konsern ansennyan ek etidyan; drayver bis ek pasaze; anplwayer ek anplwaye ensidswit.\nDan tou relasyon ant dimoun.\nKi nou respekte nou prosen.\nKi nou respekte son propriyete.\nKi nou respekte drwa lezot, enkli son dinyite, son lavi prive, son trankilite, son krwayans.\nKi nou respe li parey nou osi nou oule ganny respekte.\nOsi ki nou respekte propriyete piblik, ki pour nou tou ankomen.\nSe konmsa ki nou pou devlop e mentenir en kiltir respe dan nou sosyete.\nSe ensi ki pou annan lord ek lape.\nE ki nou pou pe respekte bann provizyon nou Konstitisyon.\nE ki nou gran fanmir Seselwa pou viv an armoni e dan lape.\nEn kiltir respe i al ansanm avek en kiltir responsabilite.\nResponsabilite osi i fondamantal.\nI enportan ki konman endividi e konman en sosyete nou annan en sans responsabilite.\nKi nou konnen ki nou kapab fer, e ki nou pa devret fer.\nKi nou respekte lalwa e nou annan en sans moralite; ki nou konnen sa ki byen e sa ki mal e ki nou aplik sa dan nou lavi ek nou relasyon avek lezot.\nI enportan ki nou akonpli devwar ek responsabilite ki nou annan dan nou fanmir e dan lasosyete.\nI responsabilite paran pour pran swen avek zot zanfan e fer zot grandi byen. I responsabilite drayver pour servi semen byen, pour pa met zot lavi ek lavi lezot an danze. I responsabilite etidyan pour aplik zot dan zot letid.\nI devwar e responsabilte tou dimoun ki pa enkapab pour travay e travay konsyansyezman.\nNapa travay ek responsabilite ki pa enportan.\nEn kerer ki asiste en dimoun aze, en fermye oswa en peser ki prodwi sa ki nou manze, en boutikye ki vann nou nou konmisyon; dimoun ki pe travay avek sa kin tonm dan problenm drog, en travayer lazenes, en stividor, en avoka ki kontribye pour amenn lazistis - sakenn i annan en rol e en devwar dan lasosyete.\nSe lakonplisman devwar par sakenn de nou ki fer pei marse.\nLer nou pran nou responsabilite nou kontribye pour dibyen lasosyete.\nNou kapab remarke ki i annan osi dimoun ki angaz zot dan travay volonter pour fer nou sosyete oswa nou lanvironnman natirel pli byen.\nZot konsernen e santi zot responsab pour ede.\nI annan ki menm ekspoz zot lavi pour lezot.\nTou dimoun i annan en responsabilite kelkonk.\nE si nou annan respe pour nou lekor, si nou gard nou dinyite e nou pran nou responsabilite.\nI enportan pour remarke ki dan sa menm Sapit 3 Konstitisyon ki spesifye nou drwa ek nou laliberte fondamantal, i osi annan en parti ki koz lo nou responsabilite lo sa ki Konstitisyon i apel nou devwar fondamantal.\nNou Konstisyon i dir ki i devwar tou sitwayen Seselwa pour:\n• soutenir e defann nou Konstitisyon ek lalwa\n• pour fer avanse lentere nasyonal e kiltiv linite nasyonal\n• pour travay konsyansyezman dan en profesyon, en lokipasyon oswa en metye nou swa\n• pour kontribye anver byenet lakominote\n• pour protez, prezerv e amelyor lanvironnman\n• e pour travay ver lakonplisman bann laspirasyon ki dan preanbil Konstitisyon.\nNou Konstitisyon pa dir nou reste dan nou kwen, reste trankil, reste nanryen fer.\nI plito demann nou pour nou konsernen, pour angaz nou, pour partisipe....\nPour partisipe, pour travay avek lezot pour fer sa bann provizyon kin ekri, ki nou’n adopte an 1993, ganny realize pour ki lavi dan nou sosyete, dan nou gran fanmir, i deroul byen e ki sakenn de nou, nou grandi e nou progrese, ansanm avek nou ser ek frer Seselwa.\nAnnou pa zis kritike, pa zis konplent.\nAnnou devlop en kiltir, en labitid, rod solisyon ansanm.\nLademokrasi limenm i depan lo partisipasyon.\nNou annan sa loportinite ki nou Konstitisyon i donn nou.\nAnnou pratik li, avek respe, avek responsabilite.\nNou Konstitisyon i annan 25 an.\nI’n servi nou byen e i pour kontinnye servi nou byen.\nI en dokiman e en gid vivan. nou anmenn modifikasyon avek serten pwen ler i annan bezwen akoz sirkonstans i sanze oswa akoz nou kapab amelyor li dan lentere nou lasosyete.\nMon tre kontan ki Biro Atorni Zeneral ek Lenstiti Kreol pe pibliy en versyon Konstitisyon an Kreol.\nMon espere ki sa i a permet dimoun aprann plis lo nou Konstitisyon e partisip pli byen dan nou demokrasi.\nMon ankouraz tou dimoun, enkli zanfan e zenn, pour omwen lir e reflesir lo preanbil Konsitisyon.\nMon asire ki a enspir zot pour apresye nou Sesel e grandi konman bann bon sitwayen.\nNou Konstitisyon i sa gid ki donn nou sa baz fondamantal, ki si nou respekte li, nou pran nou responsabilite e nou partisipe ansanm, i donn nou sa stabilite ek sa kad, pour nou avanse.\nE son preanbil i gid nou lo kote nou pou ale, lo kalite lasosyete nou oule pour nou menm ek nou zanfan.\nEn lasosyete ki pour dimoun dan bokou pei, i zis en rev lwenten.\nMe avek lagras Bondye, sa i vreman posib pou nou realize.\nWi, parey nou limn nasyonal i rapel nou: “Sesel...\nkot nou viv dan larmoni, lazwa, lanmour ek lape...Koste seselwa"\nPour regard Video Ladres Prezidan Larepiblik klik lo sa link: http://www.statehouse.gov.sc/video.php?video_id=81


Diskour Leta La Nasyon par Prezidan Larepiblik Sesel, Msye Wavel Ramkalawan – Vandredi 22 Zanvye 2021 - Speeches - State House Seychelles | Office of the President\nDiskour Leta La Nasyon par Prezidan Larepiblik Sesel, Msye Wavel Ramkalawan – Vandredi 22 Zanvye 2021\n29 January 2021 | State House\nVis Prezidan Afif\nNou zwenn dan en moman kot nou pei pe pas dan bokou difikilte. Depi dennyen diskour lo Leta la Nasyon e avek Lepidemi COVID, Sesel in eksperyans bann premye lanmor. I annan 3 nou sitwayen Sesel k’in kit nou. Mon ti ava demann Lasanble Nasyonal e tou bann envite annou debout an memwar sa 3 Seselwa silvouple.\nMsye Atorni Zeneral mon demann ou leskiz pou mank ou dan mon lentrodiksyon. Eskiz mwan.\nMsye Speaker, ozordi i fer 89 zour depi ki novou gouvernman in pran lofis. Le 2 Fevriye pou fer 100 zour e parfwa ou a kwar noun fini pas plis ki 3ans dan lofis. Bokou dimoun pankor oule aksepte ki se zis 89 zour. E zot pa ankor oule kwar sa akoz dan sa kourt letan in annan sitan keksoz k’in ganny akonpli dan nou pei Sesel. Pandan sa kourt letan in annan en nouvo sans laliberte. In annan en nouvo sans solidarite parmi nou pep. Dimoun malgre tou bann difikilte zot kapab annan en sourer lo zot figir. Dimoun i kapab komans koz ankor avek kanmarad. Me an plis ki sa pli enportan, dimoun i komans apresye kanmarad. Seselwa i komans dir bonzour son prosen. Seselwa i komans regard zanfan son prosen koman son zanfan. E tou sa Msye Speaker i fer ki sa nyaz lafreyer k’in anglouti nou pei pandan tou sa bann lannen dousman, dousman i pe ale. E mwan mon debout devan zot ozordi pou dir avek zot sa nyaz ki anglouti nou pei ozordi pou ale! Akoz nou koman en pep Seselwa nou ini dan nou lobzektiv e se dan nou linite ki nou pou kapav avans devan.\nMsye Speaker, linite sa pep i pli enportan ozordi ki i ti ete yer. Nou nou konnen ki sa linite in ganny zwe avek pou tro bokou lannen. E ozordi letan mon komans mon diskour, mon anvi dir avek zot bann manm Lasanble Nasyonal, zot kot politik i ganny zwe pa diviz sa pep. Pa bezwen diviz sa pep zis avek zot politik. Sa pep pa bezwen divizyon ozordi kot i ete. Silvouple!\nNou pou ranforsi nou demokrasi. Nou demokrasi pou ganny pli ranforsi ankor. Laliberte lekspresyon ki nou Konstitisyon i garanti nou i pou a la porte tou Seselwa. I pou a la porte lopozisyon e i pou osi a la porte parti ki opouvwar. Me Selman mon anvi dir avek tou dimoun laliberte wi, me selman a okenn moman annou pa bezwen zwe avek striktir leta. Annou pa bezwen ensit nou bann sitwayen akoz “incitement” oubyen sa kalite latitid i pa pou bon pour nou pei e mwan dan mon responsabilite koman Sef Deta Sesel mon pa pou aksepte ki en tel latitid i ganny posibilite pou li grandi.\nMr Speaker, pou montre sa eleman linite, parmi mon bann premye diskour mon ti dir ozordi nou tou nou Seselwa. Letan eleksyon, nou tou nou ti lev nou paviyon, me ozordi i enportan pou nou tou lev nou paviyon Sesel pli o posib. Mon ti menm al pli lwen pou dir mwan mon ti ava kontan vwar ki lo tou lakour Sesel i annan en paviyon; nou drapo nasyonal ki flote. E la mon ti ava kontan remersye Gouvernman la Chine antraver son Lanbasader k’in fer nou kado, k’in antann sa lapel. E antraver Maire Victoria, ozordi nou annan nou 60 mil paviyon pou nou partaz avek nou popilasyon an antye. E mon ti ava kontan ki bann manm Lasanble ki diriz sa loperasyon. Alor tou manm Lasanble, zot pou ganny zot paviyon Sesel pou zot distribye. E la mon espere ki pou dir tou nou distrik, ki distrik ki lopozisyon ti ranporte, ki distrik kot LDS ti ranporte i ava annan en paviyon Sesel ki ava vin en sinny benediksyon lo sak lakour e lo nou pei Sesel.\nMsye Speaker, ozordi monn resevwar rapor Komisyon Elektoral k’in anmenn o fe la kot nou ete. Sa dennyen eleksyon k’in tou keksoz vin nef dan nou pei. Ou Mr Speaker, ou en Speaker nef. Sef Ziz Govinden, ou en Sef ziz nef, malgre ki ou pan ganny elekte dan sa eleksyon me selman ou en Sef Ziz nef. Mwan osi tou mon en Prezidan nef malgre ki seve pe vin pli blan enpe tro vit. E dan sa rapor ki monn ganny sans pou mwan felisit Msye Danny Lucas avek Madanm Manuella Amesbury, monn dir avek zot ki mon vreman fyer akoz atraver travay ki zot in fer, zot in ede pou promot nou demokrasi pli lwen ankor. E atraver sa tranzisyon anpe k’in deroule sa de Sef nou pei; Prezidan Faure koman ansyen Prezidan e avek mwan, noun kapab montre lemonn ki pou dir Sesel, noun grandi e Sesel, nou respekte la demokrasi. E ozordi parey nou tou konnen, plas Sesel lo lendeks la demokrasi, i tre o. I donn nou lafyerte e sa ki nou pe kontinnyen fer kot nou les nou ganny dirize par lalwa e bann prensip ki vreman montre respe. Montre kimannyer nou kapab rekonnet drwa kanmarad i pe kontinnyen fer nou koman en pei Sesel kapab kontinnyen grandi e ganny sa “recognition”.\nAlor ozordi letan mon pe komanse, mon anvi dir annou kontinnyen viv ansanm. Annou kontinnyen montre nou solidarite. Annou kontinnyen fer nou pei Sesel mont pli o posib e atraver sa annou montre nou lafyerte.\nMsye Speaker, pli gro challenge ki nou pei pe fer fas avek se pa lot ki COVID-19 e sa i annan en lenpak direk lo nou lekonomi. E apre midi mwan mon pa pou ezite pou koz avek zot dan tou fransism. Nou pou adres size parey i ete nou pou dir keksoz parey i ete, akoz si nou pa fer sa nou pep pou kontinnyen viv dan en nyaz. Nou pep pou kontinnyen kwar ki tou keksoz i ok. Nou pep pou kontinnyen kwar ki zot kapab viv zot lavi parey zot anvi koman bann endividi. Larealite i se ki Seselwa nou pa kapab viv nou lavi parey nou, nou anvi. Nou bezwen a tou moman, a sak pa ki nou pran nou bezwen absoliman, amezir ki nou mazin nou menm, nou bezwen mazin nou prosen. Nou bezwen mazin nou kominote. Nou bezwen mazin nou pei.\nMsye Speaker, mon bezwen dir ki mon anvi felisit Minis Lasante. Minis Peggy Vidot in pran sa minister dan en moman pli difisil. E la mon anvi dir avek zot ki sa madanm pe fer en travay formidable. Parfwa mon demann mwan konbyen erdtan i gannyen pou li dormi, me mon kapab dir zot ki son leker i bat i pour Sesel. Son leker i bat pour Seselwa, alors Minis Vidot mersi pour tou sa ki ou fer pour nou pei. Ou war, letan mon dir zot annou koz laverite, annou koz direk. O mwen, nou tou dan sa lasanble nou ti devret aplodi sa travay ki Miinister Lasante pe fer! Sa i montre ki mannyer nou kapab komans avek linite. E mwan koman Sef Deta sa pei, mon onte letan mon vwar sa kalite latitid negativ. Pa pou anmenn nou devan sa bann tel latitid.\nMr Speaker, lo plizyer repriz mon osi felisit, e ozordi mon osi profite pou mwan felisit Dokter Gedeon, Dokter Louange avek zot lekip. Monn ganny sans pou mwan asiste plizyer miting e la mon anvi dir avek tou Seselwa ki sa travay ki sa lekip i fer, personn ant nou pa ti ava kontan fer. Ou konnen akoz? Akoz ozordi nou pe deal avek en pep Seselwa ki pa toultan ki zot ekoute. Yer bann shift lo COVID ti montre en shift anviron 22, me mon anvi dir avek zot ki sa bann shift la, i pou kontinnyen ogmante. I pou kontinnyen ogmante si letan in ariv wikenn nou ranpli tou lans. Si letan i ariv wikenn, nou deside pou nou oubliy tou bann lalwa, tou bann restriksyon, nou al fer parti. Sa bann shift pou ogmante, alor ozordi mon anvi dir avek Seselwa, annou pa les nou gard tonbe. Annou swiv tou bann restriksyon. Annou swiv tou bann keksoz ki Minister Lasante pe dir nou. Se zis letan nou ava pe swiv sa ki nou ava kapab avans devan. Ki nou ava kapab kas sa laniny transmisyon ki ozordi in tap nou kominote e alor annou pa vin koz lockdown.\nE la mon anvi dir avek tou Seselwa, annou pa vin koz ek lockdown e anplis ki sa, letan nou vin koz avek lepep Seselwa kot ankor enn fwa dan sa demokrasi, dan sa laliberte lekspresyon kot nou les tou keksoz pase, annou silvouple pa konfiz sa pep. Annou par egzanp pa premyerman dir…met dout lo vaksen e apre sa dir lockdown, me Selman retrournen pou dir dan sa lockdown nou ava donn plis vaksen! Ki vaksen ki ou pou donnen si ou menm ou dir ki sa vaksen parbon? Ki vaksen ki ou pou donnen? E la mon anvi dir avek zot se sa bann mesaz konfizyon ki pa ed nou pep. E ozordi mon annonse avek gran lafyerte ki apre ki noun komans nou program vaksinasyon, ozordi pti Sesel ki nou pti, noun ariv limero de mondyal lo donn vaksen nou popilasyon. Ozordi apre Israel, nou limero de e avek sa program ki ganny dirize par son Manager, Madanm Florida Bijoux avek son lekip, byento Sesel pou vin limero enn kot i konsern vaksinasyon. En program efektiv.\nE la ozordi mon osi anvi, letan mon felisit sa lekip ki pe fer sa program vaksinasyon, mon anvi osi remersye bann ners k’in pran zot retret, me ki akoz nou pei, akoz nou patri i bezwen mendev, zot in sorti dan zot retret pou zot vini, pou zot donn en koudmen. Mersi bokou tou sa bann ners. Mersi bokou tou bann dokter. Mersi bokou tou bann dimoun ki travay dan lab. Mersi bokou zot tou, akoz sa travay ki zot pe fer I vreman formidable e mwan mon tir sapo avek zot.\nLetan nou pe koze la, mon anvi dir avek zot ki en nouvo loft vaksen in fek antre dan pei. Mon anvi remersye premyerman, Royal Highness Sheikh Mohammed k’in donn nous a premye 50 mil vaksen. E la ozordi mon anvi remersye Premye Minis Modi e Gouvernman Lenn k’in fer nou vin premye pei lafrik ki Lenn I ofer sa nouvo vaksen Oxford astrazeneca. Sa vaksen nou pou kapab donn tou nou popilasyon. Nou pou kapab donn bann dimoun ki par lao 60ans. Alors, mersi bokou sa de pei k’in ed nou dan nou program vaksinasyon. E mersi bokou Minis Radegonde pour tou bann demars ki oun fer akoz mon konnen ki i pan fasil. E la ankor enn fwa mon ava dir zot senpleman, vaksen ozordi dan lemon tou pei pe rode, me i pa fasil pour tou pei gannyen. I annan serten pei, pirtou an Lafrik ki pa pou ganny zot premye vaksen ziska pli tar ki Zilyet. E letan nou, nou pou ariv Zilyet nou pou fini donn vaksen 70% nou popilasyon e Sesel pou fini achieve herd immunity e se pour sa rezon ki noun deside pou nou re-ouver nou pei.\nMon osi anvi remersye tou bann dimoun k’in volonterman vin devan pou zot fer en kontribisyon. Avan mon vini dennyen shift ki monn gannyen in annan en sonm 35.3 milyon k’in antre dan sa fon. E sa se dimoun k’in vini volonterman. Me la mon anvi dir zot ki avek sa larzan, non selman ki nou pou ede dan nou program vaksinasyon me nou pou osi regarde kimannyer nou pou osi kapab konstrir sa Isolation centre ki pandan bokou lannen noun koz lo la. E plan gouvernman i se ki letan noun ariv lafen lannen 2021, Sesel pou annan en Isolation centre ki pou fini ganny konstrir e ki ava pe servi.\nMr Speaker, size COVID byensir i konsern nou tou, alor mon osi anvi port en latansyon a tou bann medya ki donn nou en gran koudmen donn sa ledikasyon. Nou anna nou SBC avek Telesesel koman de stasyon televizyon me nou osi annan bann zournal ekrir kip ran bokou letan pou zot pas lenformasyon. E la mon ti ava demande ki sakenn antre nou, dan nou prop fason silvouple pas lenformasyon. Annou dir avek dimoun mask ou pa met li anba ou manton. Mask ou pa mars avek li dan ou pos. Mask i bezwen kouver ou nennen avek ou labous. Annou kontinyelman ansenny nou dimoun pou lav lanmen. Servi bann hand sanitizers e mon vreman kontan pou vwar kimannyer Lasanble Nasyonal zot in vreman ekipe. Felisitasyon Msye Speaker! Donc, si sakenn parmi i fer sa bann pti keksoz, frer ek ser nou pou ranport laviktwar. E parey zot konnen, mwan mon en dimoun ki tan ki nou pa ranport laviktwar, mon pa pou arete! Sa in vin mon dezyenm non, e ozordi mon anvi dir avek lepep Seselwa, koman zot dirizan, mon pou fer sir ki nou ranport laviktwar lo sa COVID e ki Sesel i kapab pas atraver sa nyaz pou li ale.\nMsye Speaker, parey monn dir o komansman, i annan serten dimoun oubyen parfwa nou kwar ki pou dir i annan plis ki 3ans depi ki nou dan gouvernman me non, pti git letan. Kantite keksoz in ganny fer. Me Mr Speaker letan nou pe koz lo leta nou nasyon serten dimoun i kwar ki sa pei ki noun vin erite ti en pei kot tou keksoz ti pe mars byen. Ki tou keksoz ti an roz. Mon anvi dir avek zot silvouple, tir sa dan zot lespri. Sa pei ki noun erite ti en kales kase! E pandan zot deba silvouple mansyonn sa silvouple e diskite. Sa pei ki noun vin erite ti lo son zenou. Sa pei ki noun erite i enn ki gra. Ki tro gra! Akoz i parey en zonnyon. Nou kapab dekrir li koman en zonnyon. Letan ou tir en kous, ou bat ek en lot kous apel zonnyon menm. E letan ou komans rode, partou kot ou touse, ki dan Minister gouvernman lokal, ki dan minister ki okip sosyal, ki dan minister ki okip lanplwa oubyen GOP. Frer ek Ser, sa ki nou fouye, sa ki nou pe war i sokan. E mwan mon anvi dir avek zot ki mon pa bezwen al pli lwen; State House.\nState House wi!, State House. Koze labous plen, State House! Me mon ava dir zot ki monn antre State House e dan biro ki monn antre ti napa en file. Wa kwar ennler mwan ki ti premye Prezidan pou okip sa biro, me apre ki mon ti mazinen ki nou de Minis Ferrari en fwa nou ti antre dan sa biro pou dir avek Msye Rene in ler pou li ale trankilman e pa disturb. Se la k’in fer mwan mazinen ki pou dir be sa biro ti deza ganny servi, me mon anvi dir zot ki napa institutional memory. Letan mon demann kestyon, napa. Sekirite pei. Mon sey rode be k’in arrive dan sekirite pei. Eski i annan en file pou mwan konnen ki bann menas? Akoz ozordi mon osi annan sa pozisyon koman Komandan an Sef e osi koman Sef Deta pou konnen ki leta nou pei dan sa lanniny. Napa narnyen! Se sa leta nou nasyon. E alor se la kot nou pe komanse e mon felisit bann minis akoz mon konnen ki zot pe pas en kantite letan zis pou sey konpran.\nE anmenmtan osi mon konnen ki pou dir dan bann minister i annan bokou landrwa ki ou a kwar sa birokrasi, zot in sitan anzandre dan sa birokrasi ki sa i en fason pou fer lepep Seselwa soufer. Lepep Seselwa ozordi mon pe dir avek zot, nou pou koupe sa birokfrasi! E letan nou koup sa birokrasi nou pou annan nou en gouvernman ki vin efikas. En gouvernman ki deza pe montre ki i kapab pran desizyon. En gouvernman ki pou mars bokou pli vit. E bon nouvel pou zot tou, mon nepli resevwar 200 let par semenn. Ozordi, lakantite let ki nou gannyen anler State House diminnyen. E akoz in diminnyen? Se akoz bann minis ki nou annan zot konnen ki zot fer. Se bann minis ki efikas e alors se zot ki pe reponn lapel bann dimoun. E alor zot pe fer zot travay e letan zot pe fer zot travay, zot pa regard kouler politik. E la mon anvi osi dur avek zot ki letan en sitwayen i ekrir mwan en let e petet sa osi tou k’in tard enpe. k’in fer sa birokrasi vin lour. Mwan letan en let i vin devan mwan, mon pa rode lekel sa dimoun, mon pa rode ki parti politik ki i sorti. Mon pa rode si i en aktivis ki parti politik. Mon regard son konsern e si son konsern i annan merit, mon anvoy sa konsern pli devan e deswit nou ganny larepons. Se sa lafason ki nou pe travay e se sa lafason ki nou pou avans devan.\nDan sa servis piblik, i annan bokou pratik ki pou bezwen arete osi. Bann pratik gaspiyaz. Bann pratik kot letan nou sorti pou nou al kot nou, nou kontinnyen kit aircon on. Nou kontinnyen aboze. Transpor gouvernman ki nou roul ladan e nenport ki landrwa ki nou pa ti pou ale dan nou transpor me dan tranpor gouvernman nou a fer sir ki i ale. Telefonn ki ankor enn fwa ganny servi, non pa pou biznes gouvernman, me pou bann konversasyon personel. Bann computers ki ankor enn fwa tro bokou kart ki ganny zwe lo la. Nou pa en gouvernman kot travayer i sipoze vin zwe kart lo computer, nou sipoze vin travay. E annou pa bliye osi sa koripsyon. Koripsyon I kontinnyen annan. E la mon anvi dir avek tou civil servants ki pou dir sa gouvernman ki ozordi i la, pa pou tolere koripsyon. E atansyon, ki letan nou komans deal avek koripsyon apre zot taye zot dir gouvernman in sanze, viktimizasyon. Non, pa bezwen kriy viktimizasyon, me regarde kwa ki ou pe fer. Kimannyer ou pa pe fer sa ki ou devret fer e ou ava konpran kimannyer serten kontra pa ganny renouvle. Ou ava regarde akoz serten lezot kondisyon i ganny azoute. E la permet mwan pou mon dir avek zot, wi, pou annan plis kontra ki pa pou ganny renouvle akoz mwan mon anvi en gouvernman ki efikas. E sa monn repet a plizyer repriz avek bann minis.\nNou pa en gouvernman ki pou anploy dimoun me nou pa pou fer travay ki zot sipoze fer. E anplis ki sa, mon ti a kontan dir avek bann travayer ki dan sekter piblik, tou bann civil servants, dan bomaten letan zot kit dan lakour pou zot vin travay, silvouple kit zot politik kot zot. Pa bezwen met li dan zot kaba, pa bezwen met li dan zot sak. Kit li se zot, tak zot laport, desann vin travay, akoz politik pa pou ganny tolere dan servis piblik. Servis piblik i la pou li deserve tou sitwayen nou pei e non pa zis en group. E mon tandem wan, serten ki dir “Gouvernman k’in sanze, me mwan mon pou kontinnyen avek menm prensip”, sorry wrong attitude. Gouvernman in sanze, prensip osi tou in sanze. E si ou anvi kontinnyen avek menm prensip, i annan zis en keksoz, sa biro, sa pozisyon ki ou pe okipe, i pa sa pozisyon ki ou devret pe fer. Ou devret pe travay en lot landrwa e non pa dan sekter piblik.\nDan sa menm lespri DPA pou pas dan en tranformasyon. Ozordi tou dimoun i koz lo DPA. DPA in vin en monstre ki tou dimoun pa kontan. DPA in vin en lorganizasyon e monn vwar kimannyer i marse. Mwan koman ladministrasyon i tonm anba mwan, monn war kimannyer monn bezwen asiste bann miting pou regarde si pou renouvle kontra entel. Si pa pou renouvle kontra entel. Si I pou ganny en promosyon. Si i pa pou gannyen. Be sa pa sipoze mon responsabilite sa.\nMr Speaker, parey mon dir, DPA in vinsa nespes monstre ki regard tousala. Me mon ladministrasyon, nou kwar ki pou dir minis avek son bann egzekitiv, son PS avek son bann Direkter, se zot ki pli konnen kimannyer zot minister pe deroule. Se zot ki pli konnen lekel sa travayer ki merit en promosyon. Se zot ki konnen lekel sa travayer ki malgre i napa serten bout papye, son travay i vo plis ki serten ki annan mil bout papye. Alor sa bann desizyon pou al dan diferan minister e nou anvi war sa transformasyon kot DPA i ava vin pli to ede lo nivo ladministrativ pou drafte bann kontra. Pou dir zot kimannyer bann serten striktir i kapab ganny amelyore. Me Selman responsabilite final i pou lo sa minis ki pe diriz son minister avek son ladministrasyon dan son minister.\nMr Speaker, mon vin lo en pwen enportan, e sa i konsern pep Seselwa. Pep Seselwa Msye Speaker, ou konn sap li byen ki mwan. Nou ti en pep ki ti lev gran maten. Nou tou ki la dan sa lasanble e ki pe swiv mwan, nou rapel nou bann gran pye ki ti leve gran maten avan soley leve. Ki ti okip zot zannimo. Ki ti met lord kot lakour avan ki zot ti ale pou al travay. Avan ki zot ti mont dan bwa pou al bat kannel. Avan ki zot ti al raport PWD. Avan ki zot ti ale pou fer nenport ki travay. Se Seselwa k’in konstrir State House. Seselwa k’in konstrir Domous ek tou bann legliz antraver Mahe, Praslin ek La DIgue. Se Seselwa k’in fer tousala. Kestyon ki nou demande be k’in arive avek nou Seselwa? Ozordi tou batiman ki ganny konstrir, se etranze ki fer. E malerezman sa nespes malady ou a kwar in penetre dan nou lazenes. Lazenes ozordi i kwar ki pou dir lavi se anmize. Lavi se fer en pti keksoz pou ou ganny en larzan vit. Lavi se annou pran en bwar. Annou pik eroin dan nou lavenn me non. Mon anvi dir ek Seselwa sa mantalite pou bezwen sanze e nou pou fer sir ki i sanze.\nMon anvi dir avek Seselwa ki dezorme se avek travay dir ki bezwen diriz nou. Letan nou pe rod konstrir sa nouvo Sesel, i annan zis en fason pou nou fer li, se travay dir. E vreman Mr Speaker, nou pou bezwen annan en sanzman mantalite dan nou pep. Me mon anvi pa met tou Seselwa dan menm pannyen, pou mal pou mwan fer sa. Mr Speaker, yer letan en zenn homme i vin fer en donasyon anler State House. En donasyon 100 mil roupi, i pe rakont mwan kimannyer i annan ni 7 travayer Seselwa. E pourtan son travay i en travay ase spesyalize. Prezan mon dir li “be ou osi annan serten etranze ki pe travay avek ou?” I dir mwan non. I dir mwan, “Mon annan zis travayer Seselwa”. I dir mwan napa enn ki raport travay an retar. I dir mwan i annan enn son travayer k’in travay pandan 14ans avek li. In annan li zis 3 fwa dan sa 14ans ki in mank travay akoz i ti malad. Mon dir, “Chapeau mon frer! Se sa kalite Seselwa ki nou bezwen”.\nI donn mwan lafyerte letan mon regard en lenstitisyon pli enportan dan nou pei parey labank Santral, ki son staff I 100% Seselwa. Seselwa kalifye. Seselwa k’in al liniversite. Seselwa k’in retrournen avek bann degre. Seselwa k’in depas, k’in fer pli byen ki bann etranze letan zot ti pe etidye. E ozordi, se zot ki pe regard, se zot ki gardyen nou lekonomi dan bokou sans. Alor sa i donn mwan lafyerte. E la mon anvi dir Mr Speaker, letan ki mon regard lekip ki travay avek mwan State House. Sa group dimoun ki pli pre avek mwan ki tou le bomaten letan mon vini mon war zot. Se en group travayer. Mon salye zot, e toultan mon dir avek zot fantastic. Zot la bomaten pou regarde ki program lazournen. Si mon dir mon pe ariv 6:30a.m. zot la 6:30a.m. si mon pe ariv pli tar, zot la prezan. E sa group dimoun zot pa regarde si ti Sanmdi, si Dimans si i annan travay pou fer, zot pou la. Zot pa regarde be leker nou pe fini. Ler nou fini lanmenm. Alor mon anvi salye mon lekip ki otour mwan anler State House. Akoz si tou Seselwa tip ran sa menm latitid kot zot pa mank travay Lendi bomaten. Zot pa nek zis viv lo sick leave oubyen zot anvi en 13enm mwan me zot pa pe delivre parey zot devret delivre. Si zot ti swiv sa legzanp, Mr Speaker, nou ti pou en pep ki ti pou avans bokou devan.\nE la mon osi oule felisit Lasanble Nasyonal. Mr Speaker, felisitasyon akoz Lasanble Nasyonal i en lot lenstitisyon kot i annan zis Seselwa ki pe travay. E mwan monn pas en kantite lannen isi dan lasanble e sa dennyen 4ans monn vwar kimannyer Clerk, Deputy Clerk, Sergeant e tou bann lezot, zot tou zot pe fer en travay formidable. Ozordi mon anvi salye tou bann Seselwa ki pe vreman fer nou fyer e ki pe donn nou sa lankourazman ki pou dir travayer Seselwa i kapab leve pou partisip dan tranformasyon nou pei e se sa ki nou anvi.\nMr Speaker, dan sa konteks mon anvi annonse ki pou annan en nouvo polisi kot GOP I konsernen. Sa ki nou pe dir se Seselwa premye. E la mon anvi vreman remersye Minis Patricia Francourt. Remersye Minis Fonseka, remersye tou bann dimoun ki pe regard sa nouvo polisi.\nAnba kot ASP tou zot pe fer en travay ekstraordiner kot nou pe balanse. Seselwa premye, akoz? Akoz nou pa anvi renouvleman otomatik GOP. Nou anvi premyerman regarde si napa en Seselwa dan sa landrwa travay ki kapab fer sa travay, me nou tou nou osi konnen. Nou konnen sa bann zes k’in arive dan lepase. Soutire par Minis e lezot ki ti o dan ladministrasyon. Ki ti dir pa trakase, met en pti lanons lo radyo e apre sa retrournen dir ou pan ganny okenn Seselwa alors nou ava anploy en etranze.\nMe non selman sa! In menm annan bann lenstans kot travayer etranze in fini ariv dan pei, in deza pe komans travay e apre en pti koze isi, en pti koze laba, tou keksoz i ganny regularize. Alor Mr Speaker non, ozordi nou annan en kantite travay. En kantite lanplwa. En kantite pozisyon kot bann diferan landrwa pe rode. E avek sa sitiasyon COVID, noun osi trouv sitiasyon kot bokou dimoun ki pe asize kot zot pe esper FA4JR. Taler mon pou vin lo la. Me nou, nou anvi ki tou bann dimoun i kapab ganny ofer sa pozisyon, se pour sa rezon ki letan en dimoun pou fer laplikasyon pou en GOP, i pou bezwen koz avek Minister Lanplwa. I pou bezwen koz avek e Minister Lanplwa si par egzanp pe rod en waitress oubyen en waiter koman en legzanp, i ava dir be la i la, nou annan en lalis la. Bann dimoun, bann Seselwa. E alor, pran sa Seselwa, donn li sa plas travay. Me, mon konnen ki larepons mon pou gannyen. Pou annan bokou bann anplwayer ki pou dir be Seselwa i pares. Seselwa pa pe fer sa ki vreman mon anvi zot fer. Seselwa nou, nou pe koz manze lo zot latab. Nou, nou a pe koz kimannyer zot pou ganny en plas travay olye en etranze vin dan nou pei.\nE alor mon pe dir avek zot, travay silvouple. Travay! E an plis ki sa mon anvi osi azoute, pa kwar ki pou dir si ou pa al travay, ou pou zis desann e ou pou ganny lasistans sosyal. Lasistans sosyal pou annan kondisyon atase avek li. Son kondisyon prensipal se ki ou travay. E lasistans sosyal, nou pa sipoze viv lo lasistans sosyal. Lasistans sosyal i sipoze la koman en soulazman tanporer avan ki ou bouz pli devan pou ou rod en plas travay. E la mon anvi vreman admir Onorab Naddy Zialor. Onorab Naddy konbyen fwa nou, noun trouv li avek son dezabilite oubyen son abilite alternative, noun vwar li lontan pe koup semen pou li al lo bus stop, pou li pran son bis pou li retrourn Grand Anse. Be se en zenn home ki ti ape debrouye. Pourtan, i ti kapab zis asize e dir mon ava resevwar lasistans sosyal. E regarde kimannyer in kapab debrouye. Akoz in determinen, ozordi i pe asiz dan nou lasanble koman en manm Onorab.\nAlor, mon anvi dire k Seselwa, letan nou leve pou nou travay, olye zis depann lo welafare, se sa ki pou permet nou monte. Pou nou ganny sa gou pou nou travay. Se sa ki pou permet nou pou nou ganny promosyon. Pou nou kapab anmenn en pli bon lavi dan lakour. Pou nou kapab donn nou zanfan en pli bon lavenir. Alor mon pe dir, i annan tro bokou etranze ki pe travay dan nou pei. E la kantite etranze ki pe travay dan nou pei, i annan en relasyon direk pou fer avek nou lekonomi. Sak fwa ki ou pey en etranze, sa dolar ki ou pey li i a pe kite, i pe al dan son pei. Pa i ti kapab kit sa dolar isi pou nou kapab donn en Seselwa?\nE an plis ki sa pep Seselwa, Mr Speaker mon vni dir klerman, dezorme, en etranze ki vin Sesel lo en GOP, i pa pou ganny drwa fer en dezyenm travay. Mon a pe sey larg lanmen Seselwa menm mwan! Mon a pe sey larg lanmen Kreol menm mwan! Son travayer ki vini koman en mason, en sarpantye ki pe travay avek en lakonpannyen konstriksyon, i pa pou ganny drwa vin fer en dezyenm travay. Akoz? Me frer ek ser ozordi sa bann travayer etranze zot in konnen kimannyer pou sarz dimoun bokou larzan. E sak sou ki i gannyen pa reste Sesel sa. I ede pou li ale e nou spesyalman dan sa letan kot nou ete la, nou bezwen gard sak dolar dan nou lekonomi. Me letan mon pe dir sa, ki mon pe osi demande? Mon ape demande ki nou Seselwa, nou sanz nou latitid ver travay.\nMon pe demande ki Seselwa; sa pti kontrakter, sa mason, sa sarpantye arete dir ek sa dimoun k’in regard pou vin fer en travay, arete dir avek li Sanmdi 9er mon pe vini me apre sa ou pa vini. Oubyen ou vini ou met de blok apre i pa war ou pou de semenn. Zot konpran mwan ki mon pe sey dir? Seselwa, letan nou donn en langazman, annou pran nou langazman e annou fer travay dir vin sa motto. Vin sa lankourazman ki nou resevwar, akoz se sa ki pou permet nou re ganny ankor lespri pou nou bann granmourn. Mwan mon ti annan en papa ki ti en flerblantye. I ti al dormi apre 10er diswar. Parfwa nou ti dir avek li, “Papa, ou pe disturb vwazinaz,” I ti dir, “Mon bezwen finis a larozwar akoz sa larozwar la, se sa ki pou permet mwan pey ou ledikasyon,” I ti leve gran maten. 5er bomaten i ti leve pou li donn manze koson. Ankor enn fwa, pou nou kapab ganny en lot pti keksoz. 7er bomaten I tin fini raport travay PWD. Be kote sa lespri in ale? Eski sa lespri, nou pa kapab ganny li ankor? Akoz ki la parmi nou, serten dan lasal nou annan sa lespri. Sa lespri pou nou travay dir. Sa lespri pou nou toultan sey regarde kimannyer pou ganny en lot senksou oubyen pou nou ran servis nou kominote. E sa osi tou nou bezwen repran.\nApre midi zisteman en madanm I telefonn mwan, I dir mwan, “Father, I enportan pou nou dan sa moman difisil, pou nou kapab ed kanmarad. Lontan si ou ti mank en pti gin disel, ou ti kriy ou vwazen ou ti dir…ou ti anvoy ou zanfan ou ti dir donn mwan en pti gin disel. Donn mwan en pti gin disik. Mon pe fer mon bouyon la, i mank mwan en bout zonnyon. Pret mwan epi mon ava rann ou,” Me se sa ki fer nou kreol! Se sa ki fer nou Seselwa! Se sa k’in build nou up. Alor mwan mon pe dir Seselwa, annou retrournen avek sa latitid. Annou arete egois e annou mazinen ki se dan sa fason ki nou pou kapab avans nou pei pli devan. Se dan sa fason ki nou pou kapab vreman vin en pep ki solid. En pep ki fyer.\nDan sa menm lanniny ankor enn fwa I malere ki pou dir sa mo URS, I annan dimoun pour zot in vin UPS. Sa mo R in vin en P. Sa mo Relief in vin Permanent. URS se en Unemployment Relief Scheme. Se zis ankor enn fwa pou degaz lasasen. I en pon pou ou sote. Ou pa reste lo sa pon! Me malerezman, sa gouvernman avan, sa ladministrasyon avan, in fer sa vin en pon ki ou reste lo la. Nou, nou anvi re-fer li vin en pon ki ou pa ganny drwa reste lo la. Donc, mon anvi dir, bann dimoun e la ankor enn fwa sa semen e mon pou koz avek Minister Lasante. Sa semen en zenn ki ti pe travay, zsiteman i lo URS me ki pe travay avek Minister Lasante i dir avek mwan, “Prezidan, mon ti ava kontan konnen ki pou arive avek mwan akoz mwan mon anvi travay. Mon anvi fer training. Monn travay dan bann lenstitisyon avek bann dimoun ki pe regard COVID e mon pe ganny sa leksperyans e mon ti ava kontan vin en Asistan Nurse”. E mon dir ek li, “Mon fiy, la i latitid ki nou bezwen dan sa pei,” Kot sa dimoun ki lo URS i regarde kimannyer i pou kapab sanze e ki anmenmtan osi i ganny konpran ki pou dir sa i en Relief Scheme alors Minister Lanplwa, laba kot ASP, zot pou ed sa bann dimoun pou zot kapab bouze.\nMe anmenmtan, letan nou pe koz lo sa, monn regarde mwan! Mon konnen bann dimoun ki parfwa zot kale lo URS. Mazorit zot se bann zenn madanm ki annan zanfan e la mon anvi fer en lapel fran e direk avek bann zonm ek bann fanm dan nou sosyete. Mon anvi dir avek zot, fanm ek zonm, akoz pa zis madanm ki anmenn zanfan o monde. Zonm tou i ede pou anmenn zanfan o monde. Zonm ek fanm annou pran nou responsabilite. Annou pa anmenn en zanfan o monde si nou konnen pou dir nou pa pou kapab pran swen avek sa zanfan. Monn deza dir; Linda son leker in kase e mwan osi tou mon leker in brize letan noun fer parti pou bann zanfan ki reste dan bann foyer. Serten dimoun apre ki monn dir sa, i dir, “Ah ou pa konnen akoz bann dimoun i laba. I annan ki fanmiy in kase,” ensi de swit. Be zisteman! Be letan ou fanmiy i kase, ou zanfan osi tou i kase? Ou fanmiy i kapab kase. Ou relasyon avek sa madanm oubyen sa msye i kapab kase, lavi sa! Me, ou relasyon avek ou zanfan pa devret zanmen kase. Ou devret kapab pran ou responsabilite, anmenn sa zanfan kot ou pou ale. Si ou pe rested an en landrwa dan en lasanm, anmenn ou zanfan akoz i apel ou zanfan. Alor, annou pran sa responsabilite. Si ou pa ankor pare, servis lasante i donn ou tou bann posibilite planifye. I annan family planning. I pou narnyen sa, alors annou al dan sa direksyon.\nDonc, URS pou ganny revise e Minis Finans i ava donn bann detay lo la e dan sa fason, nou ava kapab bouz devan. Nou gouvernman pa pou zis donn dimoun en pwason pou li kwi. Parey sa proverb sinwan i dir, nou nou anvi donn nou pep en laniny avek en lanmson. E nou ava donn li premye labwet e apre sa nou a dir li debrourye, al lapes. Debrourye, debout lo ou lipye.\nMr Speaker, nou lekonomi parbon. Monn dir lo plizyer repriz, i lo zero. E letan nou dir napa i vedir napa. Yer letan business in fini pour lazournen, sa larzan ki noun prete avek Labank Santral. Sa laninny depans ki nou ti annan, noun t’in depans 32 milyon an plis. Nou ti minus 32 million. Se sa kimannyer nou lekonomi i ete ozordi. En zour noun desann ziska minus 252 million e apre sa letan noun ranmas enpe taks, SRC in fer travay, enn de lezot reveni, noun monte apre sa noun desann. Apre la parey mon pe dir zot, yer i ti minus 32 million. Alors, pou nou refer sa lekonomi, i bezwen nou tou. Nou vini koman Seselwa. Nou pe osi rod atir envestiser, me nou tou nou bezwen donn en koudmen.\nE la ankor enn fwa mon pou dir byen for, napa plas pou politik dan rekonstriksyon nou pei. Napa plas pou bann politik ki pa anmenn ou devan, kot enn avek enn i fer 20 oubyen nenport ki sif ki ou anvi mete. Ozordi, se moman pou nou tou regarde kimannyer nou kapab fer nou business grandi. Kimannyer nou kapab ankouraz en dimoun pou li pran en plas travay e an plis ki sa kimannyer nou menm nou vin devan e dir, “La i la sa ki mon kapab fer”. Enpe parey bann business pe vin devan pou zot donn en koudmen, me ou war ki latitid? Serten latet parbon. Letan dimoun i vin devan pou donn en koudmen dan sitiasyon COVID lezot i fer komanter i dir, “Ah zot ti kapab pey zot travayer 13enm mwan!” Me non! Annou sanze sa kalite latitid. Annou pran en latitid pli pozitiv! Annou regarde be ki letan en dimoun i met lanmen dan son pos pou li ede, i a pe ede pou pei avanse. Alors, nou bezwen tou lanmen. Hands on deck parey nou dir.\nI annan bokou envestiser ki anvi vini e anmenmtan osi nou bezwen koup bann kou kot nou kapab. Par egzanp, ozordi mon pou fer en lapel direk avek bann dimoun ki pa pey zot taks. I annan bokou marsan, spesyalman bann retailers ki sarz dimoun VAT me apre sa, sa larzan VAT pa zanmen ariv kot SRC. Silvouple, si ou sarz en dimoun VAT, fer sir ki sa larzan i ariv dan biro kot taks i ganny ranmase. Mon bezwen osi dir avek nou bann dimoun, aret enport bann keksoz ki mwan direkteman mon apel zot rubbish. Annou focus lo bann keksoz esansyel, akoz a sak fwa ki ou enport sa bann gonaz ki fer nou bann zanfan obiz. Ki fer nou bann zanfan perdi direksyon, se nou pei ki ou pe detri. Alors, silvouple, annou fer sa.\nMon pou osi demande bann landrwa kot gouvernman pe lwe, la dan sa moman kot nou pei i bezwen nou. Kot nou tou parey sa gran Prezidan Ameriken ti dir, “Pa bezwen rode kwa ki ou pei I kapab fer pou ou me rode kwa ki ou, ou kapab fer pou ou pei,”. Frer ek Ser, ozordi, an Zanvye 2021, nou lo sa staz Annou rode kwa ki nou kapab fer pou nou pei. E nou pou demande ki tou bann dimoun lwe swa batiman kot nou met biro gouvernman ki annan tro bokou, ki nou bezwen koupe. Oubyen bann lakaz ki gouvernman i lwe, nou pou demann zot pou zot donn nou en discount dan sa moman difisil.\nMr Speaker, letan mon pe koz lo bann depans, mon a zis donn zot enn de sif ki noun vin zwenn. Zis pou lakaz ki gouvernman i lwe, tou le ans i ariv 125 milyon roupi. Pou bann atranze sa. Bann biro ki gouvernman i lwe i ariv 187 milyon roupi. Sekirite kot bann lekol, kot bann lenstitisyon gouvernman 195 milyon roupi. Zis sa 3 shift ki monn donn zot la i ariv 507 milyon roupi. Eski nou pei i kapab kontinnyen pey sa? Larepons se non. Nou pou bezwen koupe. Part rental; bann dimoun ki gouvernman i pey lanmwatye zot lakaz. Avan Zen ti annan 160 dimoun ki ti lo part rental anmezir ki eleksyon in arive, bal in ganny donnen menm. Ozordi i annan plis ki 300 dimoun ki gouvernman i donn zot part rental e sa I en sonm ki depas 1 milyon roupi tou le mwan. Sa proze zis avan eleksyon ki pou ganny vot, ti dir donn tou dimoun ki annan en loan 25% discount, kout gouvernman 42 milyon roupi. Letan ou azout tou sa bann sif ansanm mon bann frer ek ser, i vin en ta milyon.\nE la mon pou dir zot mon bann frer ek ser, ki letan Minis i a prezant bidze, noun sey fer tou keksoz ki nou kapab pou nou koupe, pou nou redwir. E menm pou nou regarde kimannyer nou kapab ferm serten lorganizasyon e wi pandan sa mwan Fevriye i annan serten lorganizasyon para etatik ki pou fermen e sa i ava fer lekonomi. Zis bann board, mon ti nonm sa en fwa dan mon premye diskour. Sa ki noun konte, i annan 108 board dan nou pei. E sa 108 board I kout gouvernman 36 milyon roupi dan en lannen. E la mon pa kapab dir zot tou de swit, noun deza komans fer en travay pou nou koupe sa bann board. Nou pou koupe. I annan bann lalwa ki pou vin devan zot isi kot zot pou war ki board pe ganny koupe, akoz i annan bokou lenstans kot travay i kapab fer san en bann board. Bann civil servants ki pas zot letan dan miting board, akoz zot lo plizyer board pandan ler travay, zot pa pou ganny peye board fees. Se zis si miting i ganny fer an deor ler travay. E pou sak fwa ki zot asiste, akoz i annan serten dimoun zis I ganny son larzan i pa asiste bann miting. Ouswa bann board zot menm zot, zot pa zwenn. Alors tousala pou ganny fer pou nou sanze pou nou kapab anmenn nou pei pli devan. E alor parey monn dir, i annan serten lenstitisyon ki pou fermen e zot responsabilite fasilman i ava kapab ganny partaze avek bann lezot.\nMoman in arive osi dan sa lespri pou nou realist, ozordi Air Seychelles i reste en gro problem pou nou pei. Air Seychelles i drwa pli ki 800 milyon roupi dan loan e Air Seychelles i pa kapab soutenir son lekor. E dan bidze ki pe vin devan zot, Air Seychelles pe rod laprouvasyon en lot 109 milyon roupi zis pou pey saler bann travayer. Frer ek ser, nou bezwen pran en desizyon e sa gouvernman ki mon dirize i en gouvernman ki pran desizyon. E pour le moman mon pe dir avek zot, mon ti a kontan ekout zot letan zot pe fer zot bann larepons dan lafason ki zot koz lo Air Seychelles. Eski moman pa in arive pou Air Seychelles port son latansyon plis lo domestic avek gound handling e pou nou les ale sa bout enternasyonal? Ki se li ki a pe kout nou pei sa ta milyon roupi. Sa i kestyon pou zot reponn e nou ava ekout zot.\nDan sa menm lespri letan nou pe koz lo nou lekonomi e parey zot in aprann pou dir nou anvi vreman war nou lekonomi repran, noun deza annonse ki dezorme touris k’in ganny son vaksen apre de semenn i kapab antre dan pei sa ki i bezwen fer karantenn. Noun osi annonse e nou target se pou nou par dan milye Mars oubyen nou apel li dan mwan Mars pou nou kapab letan noun achieve herd immunity, pou nou kapab re-ouver nou bann frontyer pou ki touris i kapab vin dan pei san ki zot kapab pas atraver karantenn e zot a kapab enjoy nou labote ek nou lospitalite. Ankor enn fwa i annan bokou travay ki pe ganny e tousala se akoz nou rekonnet ki an mezir ki lapes i kontinnyen fer progre me pour le moman se nou lendistri touris ki ankor en lendistri ki pli byen organize. Alors, tousala i bann fason kot nou pou kapab ranforsi nou lekonomi, an mezir ki nou atir lenvestiser, an mezir ki nou pey taks ki nou devret peye, an mezir ki nou fer tou sa ki nou devret pe fer.\nDonc, dan sa konteks letan nou balans osi sa ki nou napa nou ariv lo sa size FA4JR. FA4JR bann ki ti dan 6enm Lasanble savedir enkli mwan, nou konnen pou dir nou ti met en bidze e sa program ti sipoze ale ziska Desanm. Me ankor enn fwa, politik in gat tou keksoz kot en moman ti a pe fer serten scrutiny apre sap li noun ariv pli pre ek Oktob, tou tiyo in ganny large. In dir pa bezwen fer ankor sa scrutiny. Nenport dimoun ki oule vin devan zot ava ganny peye e sa in fer ki larzan in devide. E lepep Seselwa in war atraver tou sa bann demars. E si mon mansyonn sa pep Seselwa, Mr Speaker, bann manm Lasanble se akoz mon anvi dir avek zot kimannyer sa gouvernman avan i pann azir dan en fason responsab. I pann regard pli devan, in plito mazin an term ganny en eleksyon. Be mwan mon pa pe mazin an ternm ganny en eleksyon mwan. Mwan mon lentere i se kimannyer sa pei ki apel Sesel bouze. Kimannyer nou partaz sa larises ki pei i prodwir. Mwan mon pa rod deba pou mwan vin Lider en parti politik. Mon pa pe rod lanbisyon. Mwan, zot in donn mwan sa poursantaz 55% e apre sa zot in elekte en mazorite LDS dan sa lasanble pou nou kapab vin travay pour sa pei e alor annou kontinnyen travay dan sa direksyon silvouple.\nDonc Mr Speaker, dan mwan Zanvye FA4JR pou ganny peye parey ti ganny peye an Desanm e sa nou pe fer li avek bokou soufrans koman en pei. Me nou pa anvi ki dimoun i zis perdi lanplwa akoz noun ariv le 22 la, pou mal pou nou annons en keksoz pli strikt. Mon konnen pou dir Minister Lanplwa avek Sosyal pe travay lo la. An Fevriye e an Mars, sa sonm ki ganny peye pou koupe. I pa pou koup a 100% me i pou ganny en rediksyon e Minis Finans i avan annons sa. Me, aparti le 01 Avril 2021 FA4JR, sa scheme pou nepli egziste. Tou dimoun ki lo FA4JR ozordi zot ava ganny lankourazman pou zot ganny en lot plas travay. Me mon bezwen osi dir ki malerezman i pann annan ase sipervizyon lo sa scheme FA4JR. mon pa kapab ganny en konpran kimannyer serten lorganizasyon, spesyalman dan lendistri touris, in kapab pe resevwar FA4JR me anmenmtan pe kontinnyen anploy etranze. Me non Selman anploy etranze, me pe demann renouvleman zot GOP oubyen pli pir ankor, pe apply pou nouvo GOP. Mon pa ganny en konpran mwan sa bann kalite keksoz! Paski i pa azoute, i annan en keksoz ki mal kek par. Be nou, nou anvi vin koman en gouvernman ki serye e avanse. Donc, FA4JR zot ava ganny plis detay par ki poursantaz ki i pou ganny redwir me selman mon kapab dir avek tou bann anplwayer, tou bann travayer aparti le 01 Avril FA4JR koman en scheme ki kot gouvernman i asiste sekter prive i pou ganny aboli. I pou nepli egziste.\nAnmenmtan Mr Speaker, parey monn koze oparavan monn dir ki koripsyon i enportan. Pou nou lager kont li. E koripsyon, i annan en kantite. Se letan monn asiz dan sa sez ki monn dekouver ki kantite koripsyon ki annan. E pour sa, nou pou ranforsi Anti-Corruption Commission e sa board ki ozordi i resevwar en sonm 1.8 milyon roupi pou ganny dizourd. Nou pou anmenn bann lamandman dan lalwa Komisyon Anti-Koripsyon e nou pou demande ki sa board i ganny retire e ava ganny ranplase avek en striktir ki ava ganny annonse. Me selman nou pa pou tire sa larzan avek Komisyon Anti-Koripsyon. Nou pou servi sa larzan pou nou pey pou 7 envestigater. Pou 7 dimoun kapab fer plis travay e si noun pran sa desizyon, e la mon espere ki Madanm May De Silva koman CEO, i pe ekout mwan byen. Nou pou ekspekte rezilta! Nou pou ekspekte ki sa bann lanniny koripsyon i ganny en lenvestigasyon apropriye i ganny fer e rezilta i ganny anmenn devan.E monn deza dir ki lalwa ki par lao nou tou. E letan mon pe dir lalwa i par lao nou tou, mon dir tou dimoun ki pe ozordi antreprann bann act koronpi, mon pe dir avek zot gara zot paski apre sa pa bezwen vin kot MNA, pa bezwen vin kot mwan akoz lalwa ki pou diriz tou keksoz. Mon anvi pandan sa lannen 2021 war rezilta e si lafen 2021 nou pa war rezilta, letan mon ava fer SONA an 2022 mon ava dir zot Anti-Koripsyon, sa Komisyon pe fermen.\nDonc Mr Speaker ozordi nou bezwen travay serye. Lo en kote nou pe dir linite pou nou pep. Tir politik kot I pa devret ete. Vin avek politik serye. Nou annan nou en demokrasi kot lopozisyon i annan tou posibilite pou li fer son kontribisyon. I kapab fer son kontribisyon, person pa pou swiv ou. Person pa pou ekout ou telefonn. Pou napa okenn tonton makout ki pou fer letour ou lakaz aswar. Ou kapab dir sa ki oule me selman pa bezwen fer okenn incitement akoz sa ou ava pe sot en pti gin. Lopozisyon, mon demann zot ozordi pou zot osi tou anmenn en kontribisyon serye. E la mon anvi dir Onorab Gill, felisitasyon mon frer! Mon admire kimannyer ou pe travay e mon admire kimannyer nou de nou pe travay. Mon apresye kimannyer ou antre dan ou kominote e letan lopital Baie Sainte Anne i bezwen keksoz, mon war ou ansanm avek lezot lo Praslin Business Association ek bann lezot endividi pe vini akoz ou annan en leker pou ou distrik. Si nou tou nou ti travay avek sa lespri nou ti pou avanse. Donc, nou bezwen met dekote sa bann politik ki pa pou anmenn nou ansanm koman en pep.\nKatriyenman letan nou pe dir nou pep nou bezwen vin en pep ki travay, annou sakenn ankouraz dimoun pou travay. Annou sakenn met en zefor pou nou fer sir dimoun i travay. E lo lot kote, la mon lans en lot challenge e tou dimoun konnen ki pou dir ozordi drog in vin sa eleman dan nou sosyete ki pe retard nou bann zenn. E, monn donn warning, mon ti vin isi an Novanm, monn donn warning. Lo lezot plato, monn donn warning. Ozordi monm anvi donn warning final. Mon anvi dir avek tou bann trafiker drog zot in fini ganny zot dennyen warning. Silvouple, aret anpwazonn nou bann zenn. Nou pe vin apre zot. E nou pe vin apre zot san pitye. Nou pe vin apre zot pou nou liber nou bann zenn. Sa bann zenn ki zot in vin fer bann lesklav avek. Nou pa pou regarde kote ou ete. Nou pa pou regarde ki parti politik ou ti vot pour. Nou pa pou regarde ki fanmiy ki ou sorti ladan. Nou pe vin apre ou. Me la mon anvi osi dir avek ANB, zot osi tou. Nou pe vin netway zot. Nou pou bezwen annan nou en lorganizasyon ki konbat kont drog e non pa ki bann akonplis bann trafiker. Alors, si ou dan ANB ozordi e ou travay se koman en akonplis, mon ti ava konsey ou, ozordi Vandredi. Lendi bomaten al kot Komisyonner e prezant ou demisyon. Sa i ava meyer keksoz pou ou fer.\nNou pou, anmenmtan osi e mon kontan ki Sef Ziz i la mon pour adres, parey pe dir dan mon rol koman Sef Deta, mon anvi osi dir avek Sef Ziz, zidisyer i bezwen li osi zwe son rol dan en fason efektiv. Zidizyer Msye Sef Ziz fodre pa I involve dan koripsyon. Mon ti ava demande ki nou ganny nou en Zidisyer ki vreman delivre lazistis. Ki ed nou pou nou attend sa bann standar ki nou pe rode. E mon oule fer en lapel osi avek tou bann ziz, e parey ou konnen Msye Sef Ziz ou avek mwan noun annan bokou konversasyon. Monn osi annan konversasyon avek Prezidan Lakour Dapel e monn met klerman devan zot ki dan mon responsabilite mwan mon bezwen asire ki pou dir pei i mars lo en standar ki akseptab. E mon annan tou konfyans ki sa nouvo Zedisyer I ava kapab fer sa travay pou ede dan lalit pou nou kapab ariv standar kip li o.\nMr Speaker mon realize ki monn koz pou pres enn erdtan edmi. E letan mon pe konklir mon anvi ankor enn fwa fer en lapel pour linite dan nou pei. Fer en lapel pour rekonsilyasyon serye dan nou pei. Mon fer en lapel pou nou retrourn ankor lo Preanbil nou konstitisyon ki fer nou sa ki nou ete koman en pep. En pep fyer k’in sorti dan tou kwen dan lemonn. En pep fyer avek tou son bann kwayans relizye pou nou rekonnet kanmarad e pou nou viv dan larmoni. En pep ki devret debout fyer letan i tann son lim nasyonal i zwe, akoz sa lim nasyonal i devret bat dan pli profon son leker. En pep ki letan i regard son paviyon i realize ki se sa senbol ki ini nou tou. Alor lepep Seselwa mon demande ki nou kontinnyen viv dan larmoni, nou kontinnyen viv dan respe. E tou lezour letan nou leve nou rode kimannyer pou nou kapab fer sa pei bouz pli devan. Nou rode kimannyer nou kapab fer ki sak zanfan Seselwa i ava kapab ganny sa ki meyer. Ki larises nou pei i ava ganny partaze avek tou son zanfan.\nWi Mr Speaker, mon anvi letan mon pe terminen swet ou bonn sans dan ou travay ki ou annan pou fer letan ou pe diriz Lasanble Nasyonal. Mon konnen ki byento la zot pou annan bann travay serye spesyalman letan zot ava pe regard bidze me anmenmtan osi mon konnen ki pou dir ki lepep Seselwa I kontinnyen regard ver zot pour direksyon zot koman bann manm Lasanble. Kontinnyen fer sa bon travay ki zot pe fer. Kontinnyen ekout lepep Seselwa e annan sa lasirans ki pou dir zot annan zot en gouvernman ki pou ekout zot. En gouvernman ki pou pare pou donn zot koudmen. En gouvernman ki pou akonpanny zot.\nMr Speaker monn debout toultan pour la demokrasi, pour laliberte e pour loportinite egal pour tou zanfan Seselwa. Ozordi ankor enn fwa, mon re-komet mon lekor pour sa bann menm prensip. Zot kapab reste asire ki zot annan en dirizan ki ekout tou dimoun avek menm zorey. En dirizan anvi war nou pei pas atraver sa kriz ekonomik, oubliy sa sitiasyon COVID e debout fyer koman Seselwa. Mon termin avek parol sa poem ki sa zenn Amerikenn ti resite zour ki Prezidan Biden ti vin Prezidan. Sa fraz k’in tous mwan plis i dir, “There is always light if only we are brave enough to see it. If only, we are brave enough to be it” an dot mo, “I toultan annan lalimyer si nou ase brav pou nou war li. Si Selman nou ase brav pou vin sa lalimyer,” ki nou tou dan nou pei Sesel nou ganny sa kouraz pou nou vin sa lalimyer, pou ekler nou pep. Pou fer nou nasyon mars pli devan e mon demande ki nou mars dan sa lalimyer e ki nou demann Bondye tou Puissant pou beni nou, pou beni nou pei ozordi e pou touzour.


Diskour par Prezidan Larepiblik, Msye Wavel Ramkalawan - News - State House Seychelles | Office of the President\nDiskour par Prezidan Larepiblik, Msye Wavel Ramkalawan\n22 November 2021 | State House\nSer ek Frer Pep Seselwa\nMon vinn devan zot pou delivre en mesaz tre kourt.\nParey nou tou nou konnen bann levennman k’in arive sa dernyen semenn in anmenn bokou spekilasyon e bokou rimer. Mon ti enform zot semenn pase, dan en kominike lapres ki Komisyonner Anti-Koripsyon ti enform mwan ki pou dir zot t’in komans en travay an relasyon avek disparisyon sa 50 Milyon dolar detrwa lannen pase e atraver zot lenvestigasyon zot t’in deza aret serten dimoun e ki zot annan lentansyon aret lezot dimoun.\nDan zot envestigasyon zot in osi dekouver serten zarm ek arminisyon e lapolis in ganny sa bann zarm ek arminisyon e zot, zot pe fer zot prop lenvestigasyon.\nOtomatikman sa in anmenn bokou rimer e bokou spekilasyon parmi nou pep e pandan sa wikenn mon konnen zot in ganny tou sort kalite mesaz e mwan osi monn resevwar sa bann mesaz. Se pour sa rezon ki tanto mon anvi dir avek zot ki pou dir napa okenn rezon pou dimoun annan okenn lafreyer e mon demande ki tou sa bann rimer ek bann spekilasyon i arete.\nSer ek frer Seselwa\nSa bann spekilasyon e sa bann rimer pa per fer nou pei dibyen. I annan serten dimoun ki letan zot lir sa bann mesaz e zot antann sa bann parol sa i anmenn zot pou viv dan lafreyer.\nPa bezwen les okenn sa bann parol fatig zot. Mon vinn devan zot pou mwan dir avek zot ki nou pei I annan tou stablitle neseser. Napa okenn parol koudeta, napa okenn plan sibversyon e napa okenn plan vyolans. Nou pei okontrer pe mars dan semen lape, dan semen prosperite e nou pe fer ekstrememan byen.\nAlor, mon anvi fer en lapel avek bann dimoun ki pe senm sa bann tel parol pou silvouple annou arete.\nAnnou mazinen ki nou pei Sesel nou presip se Rule of Law, sa vedir nou mars anba lalwa. Mon demande ki nou les tou sa bann lenstitisyon fer zot travay dan tou lendepandans. Se pa lepep Seselwa ki pou ziz sa bann dimoun me se lakour. E tou dimoun ki swa bann ki ganny arete zot annan zot dwa anba lalwa, zot annan zot dwa pou zot ganny zot avoka pou defann zot. Alor silvouple annou les bann diferan lotorite fer zot travay dan en fason profesyonnel me osi dan en fason ki dwat an respektan dwa konstitiyonnel tou bann diferan dimoun.\nDonk, tanto napa okenn rezon pou nou konman en pep viv an lafreyer. Mwan koman Sef Deta, mon kapab dir avek zot ki tou keksoz i trankil dan nou pei. Alors Ser ek Frer Seselwa annou kontinyen viv dan lape, annou kontinyen konstrir nou pei e annou kontinyen viv dan larmoni.\nMon swet zot en tre bon lanwit e osi en tre bon la semenn e mon priye ki nou pei i ava kontinyen konn sekirite, lape e prosperite.\nMersi bokou e Bonswar.


Tuesday, 10 April 2018\tCommunique\nKominike Lapolis 06/04/2018\nLapolis in raporte ki Rajandy Finesse, sa zonm 23 an sorti distrik Anse Aux Pin ki tin ganny raporte manke depi le 31 Mars e in ganny trouve. Rajandy ti raport son lekor kot CID Bois de Rose tar ozordi bomaten.\nSwivan lanket ki lapolis pe fer an relasyon avek son disparisyon 31, lendikasyon I montre ki Rajandy tin ganny kidnap e sa ki tin pran li an kaptivite in large li swivan presyon loperasyon monte par lapolis pou retrouv li.\nLapolis in egalman fer resorti ki 3 zonm, sispe, in ganny anmenn ankour ozordi apremidi an relasyon avek en ka kot Rajandy ti ganny bate e ganny koz dimal grav anviron 3 semenn pase.\nDapre lanket anmennen par lapolis, Rajandy tin ganny bate e brile lo serten parti son lekor le 13 Mars, admit lopital le 16 ziska le 22 Mars e ti pe apre vizit klinik La Rivyer Anglez kot i ti pe kontinnyen resevwar tretman ziska son disparisyon le 31 Mars.\nSa 3 sispe ki 1 ti ganny arete yer apremidi 2 lezot granmaten ozordi in pas ankour apremidi e ganny rimann pou repas ankour le 16 Avril.\nLapolis i ekspekte fer ankor larestasyon antretan ki lanket i kontinnyen dan sa ka kidnapping.\nTuesday, 13 March 2018\tCommunique\nKOMINIKE LAPOLIS 13/03/2018\nSwivan rapor ki serten kontrakter e endividi pe kontinyelman tir ‘Coral Fill’ dan Zone 4 Perseverance, Lapolis I oule enform manm piblik ki I en lofans pou tir ‘Coral Fill’ dan sa landrwa san ki zot in ganny permisyon avek Minister Labita, Lenfrastriktir e Transpor lo Later (MHILT) pou ‘ekstraksyon’.\nSwivan sa bann lensidan ki pe kontinyen e menm entansifye Lapolis in enformen ki I pe al entansifye mezir neseser enkli tyek dan bann veikil ki pe transport ‘Coral Fill’ lo semen pou verifye ki permisyon atraver let sorti kot Minister konsernen in ganny donnen konman lotorizasyon formel pou ‘ekstraksyon’ parey prosedir lalwa I rekonmande.\nLapolis I remersye manm piblik pour zot korperasyon pou evit okenn kontravansyon.\nLapolis in raporte ki en garson 22an ki reste Roche Caiman in aparet devan Lakour Mazistra Anse Royale yer Lendi le 12 Mars 2018 kot in ganny sarze pou lofans ‘Kase e antre dan en batiman e Vole’ ki I ti komet le 16 Fevriye 2018 ler I ti antre dan Unisey Café Anse Royale pandan lannwit e vol en pake dipen e de bwat fromaz .\nDapre rapor, sa garson ti ganny idantifye par son lanprent ledwa lanmen ki tin reste lo ‘scene’ kot I tin komet lofans.\nTouzour dapre rapor, Lakour in ordonnen ki sa garson I rimann kot ‘Sant Rimann’ Bois de Rose pour sa lofans e osi vi ki komisyon sa lofans in fer ki in kas en kondisyon ki lakour tin deza enpoz lo li swivan en lot lofans ki I tin komet oparavan.\nDan en lot ka, raporte par lapolis, en zonm 30an ki reste Val D’en Dor e ki travay konman Gard Sekirite kot UNISEY Anse Royale ti osi aparet devan Lakour Mazistra Anse Royale yer Lendi le 12 Mars 2018 kot Lakour in ordonnen ki I ganny rimannn ziska le 19 Mars 2018 zour ki I pou repas ankor ankour kot I sipoze ganny sarze pou lofans ‘Kas Lakaz e Vole’ ki I ti aparaman komet le 8 Mars 2018 ler I ti antre dan en lakaz Anse Gaulette, Baie Lazare e vol bann lekipman elektronik, telefonn, bizou e lenz.\nSwivan lenvestigasyon serten sa bann lobze vole in kapab ganny retrouve.\nDapre rapor lapolis pe osi fer lenvestigasyon dan en ka ‘ Kas Batiman e vole’ ki ti arive le 19 Fevriye 2018 kot en lofis ti ganny kase kot UNISEY pandan lannwit e de laptop mark Toshiba ek ACER e en ‘External’ mark Toshiba ti ganny vole; ki aparaman sa menm sispe I enplike ladan.\nDan en ka ‘Vol lo lans’ kot de viziter Alman ti ganny vole zot sak ek lezot lobze personnel; ki ti arive le 9 Mars 2018 lo lans Mare Anglaise, dan distrik Beau Vallon; lapolis in raporte ki en zonm 23an ki reste La Batie Beau Vallon ti aparet devan Lakour Mazistra yer Lendi le 12 Mars 2018 kot I ti ganny sarze e swivan sa Lakour ti ordonnen ki sa akize I ganny large lo en Kosyon 5000 Roupi ziska ki I pou reaparet ankor ankour le 16 Mars 2018.\nDapre rapor tou bann lobze ki tin ganny vole pandan komisyon sa lofans in kapab ganny rekipere apre ki sa akize tin konfes lofans avek lapolis e swivan lezot prosedir lanket ki ti ganny fer menm zour ki I ti ganny arête.\nMonday, 22 January 2018\tCommunique\nKominike Lapolis 22/01/2018\nLapolis in raporte ki en zonm 40an ki reste Au Cap ti aparet ankour le 18 Zanvye 2018 kot I ti ganny sarze pour en lofans ‘Vole an Servan Vyolans” ki I ti komet le 7 Zanvye 2018 kot I ti tap en zonm 79an dan son figir, pous li e apre vol son telefonn mobil e tay avek.\nDapre rapor, swivan sa sarz Lakour ti enpoz serten kondisyon lo sa akize ki konpri:\nEn ‘Bail’ 20 Mil Roupi (SR20,000/-)\nDe ‘Surety’ 15 Mil Roupi sakenn (de dimoun pou sinyen lo son par pou fer sir ki I raport ankour sak fwa ki kes I pase e ki I respekte okenn kondisyon ki lakour I kapab enpoz lo li)\nPou soumet son Paspor avek Lakour.\nTouzour dapre rapor, vi ki sa akize pan kapab satisfer lakour lo sa de premye kondisyon; I ankor pe rimann Montagne Posee.\nDan en lot ka, le 19 Zanvye 2018, en zonm Anse Aux Pins ti ganny anmennen devan Lakour Mazistra Anse Royale kot en mosyon tin ganny mete kont li vi ki I tin kas serten kondisyon ki Lakour tin enpoz lo li an Zilyet 2017 swivan sarz pour en lofans “ Agresyon lo en Zofisye Lapolis”.\nLakour in ordonnen ki sa zonm I ganny rimann dan Prizon Montagne Posee ziska ki son kes ankour I fini konplete.\nTuesday, 16 January 2018\tCommunique\nKominike Lapolis 16/01/2018\nLapolis in raporte ki en zonm 31 an ki reste Bougainville Anse Royale ti aparet devan lakour yer Lendi le 15 Zanvye kot in ganny sarze pou de lofans konsekitiv konm swivan: ‘Kas Lakaz e Vole’ ki I ti komet dan mwan Desanm 2017 e ‘Tretman/Menas Vyolans’ ki I ti komet an Zanvye 2018.\nTou le de lofans ti kont menm viktim.\nDapre rapor, sa zonm in ganny sarze pour tou le de lofans me lakour in larg li lo sa bann kondisyon swivan:\nEn ‘Bail Bond’ SR3000/- ki I pou bezwen peye si I pa aparet ankour sak fwa ki son kes I ganny ekoute.\nKi antretan ki son kes pe ganny ekoute, I pa komet okenn tel lofans parey\nDan en lot ka en zonm 24an ki reste Santa Maria, Anse Royale ti osi pas ankour Lendi le 15 Zanvye kot li in ganny sarze dan en ka ‘Vol’ ki ti arive an Oktob 2017 kot I ti vol en televizyon Flat Screen dan Sant Kominoter Anse Royale.\nDapre rapor sa televizyon ti ganny rekipere par lapolis.\nKonzekitivamn sa zonm 24an ti osi ganny sarze pou ‘Konportman Dezordonen dan en Batiman Lapolis’ ki I ti komet an Novanm 2017 dan Kordgard Anse Royale.\nSa menm akize in osi ganny sarze pou lofans ‘Andomaz Propriyete’ ki I ti komet an Zanvye 2018 kot I ti andomaz rakor delo en madanm Santa Maria.\nDapre rapor, swivan son sarz; lakour in larg sa zonm lo sa bann kondisyon swivan:\nEn ‘Bail Bond’ SR3000/- ki I pou bezwen peye si I pa aparet ankour sak fwa ki son kes I pase\n· Ki antretan ki son kes pe ganny ekoute I pa komet okenn tel lofans parey.\nLapolis in raporte ki sa bato ki aparet dan sa portre avek non LADY A. In ganny raporte perdi par son met Dimans le 13 Zanvye 2018 kot I tin mouye Anse Citron Praslin.\nDapre rapor sa bato ti annan de masin 225 lo la e depi Dimans resers in lanse par lapolis e Gard Lakot pou rod li me ziska prezan I pa ankor ganny retrouve.\nOkenn dimoun kin kapab war sa bato ouswa ki annan lenformasyon pou ed lapolis ek son met retrouv li, silvouple kontakte Kordgard Grand Anse Praslin ouswa Kordgard pli pres silvouple.\nThursday, 11 January 2018\tCommunique\nKominike Lapolis 11/01/2018\nLapolis in raporte ki en zonm ki reste Grand Anse Praslin in ganny anmenn ankour Mardi sa semenn kot in ganny sarze pou lofans ‘Kas lakaz e vole’.\nSa akize in ganny rimann prizon pou li repas ankour le 22 zanvye 8:30 bomaten.\nDan en lot ka raporte par Lapolis, en madanm ki reste Port Glaud in ganny anmenn ankour, ozordi Zedi le 11 Zanvye kot lakour in ordonnen ki I ganny rimann dan en ka ‘ Obtenir Larzan par Fo Pretans’.\nSa sispe pou repas ankour le 19 Zanvye 2018.\nWednesday, 10 January 2018\tCommunique\nKominike Lapolis 10/01/2018\nLapolis in raporte ki swivan en ka kot en zonm ti ‘Antre dan en lakaz avek lentansyon pou vole’ ki ti arive le 27 Desanm 2017, sa zonm 31 an sorti dan distrik Mont Buxton ti pas ankour le 8 Zanvye 2018 kot lakour in rimann li Prizon Montany Poze ziska le 22 Zanvye 2018 kot I pou repas ankor ankour.\nDan en lot ka ‘Vol avek Vyolans’ ki ti arive lannen pase , kot en madanm Seselwa ti ganny atake e ganny vole 200 Dolar e 100 Ero, en zonm 19an, ‘Casual Labourer’ ki reste Belonie in pas ankour le 9 Zanvye 2018 e lakour in rimann li ziska le 16 Zanvye 2018 kan I pou repas ankor ankour.\nDan en lot ka kot en zonm ti ganny atrape par de zofisye en Lakonpanyen Sekirite kot Restaurant Golden Plate Roche Caiman le 7 Zanvye 2018, sa zonm 42an ki reste La Louise ti pas ankour le 9 Zanvye e in ganny sarze pou lofans ‘Antre dan en Batiman e Vole’. Sa zonm pe ansemonman ganny detenir dan Prizon Montagne Posee.\nDan sa enn ka, lakour in osi enpoz serten kondisyon lo sa akize ki enkli : En ‘bail’ SR5000/- ki si I peye I pou ganny large e si I ganny large I pou bezwen; pa komet ankor okenn lofans dan sa menm kategori e osi raport kot kordgard Mont Fleuri tou le trwa zour pou siny Liv Lord Lakour.\nAntretan lanket pe kontinyen dan tou le trwa ka e lezot ka ki sa bann dimoun in kapab enplike ladan.\nFriday, 15 December 2017\tCommunique\nKominike Lapolis 15/12/2017\nLapolis in raporte ki en zonm nasyonalite Ameriken, aze 70an in raporte noye dan zanmerant Lotel Four Seasons ozordi.\nDapre rapor, se en travayer kot sa lotel ki ti raport sa lensidan avek lapolis dan ver 1132 ozordi bomaten.\nAntretan lapolis in lans en lanket dan sa lensidan.\nThursday, 14 December 2017\tCommunique\nKominike Lapolis 14/12/2017\nEn zonm 27 an ki reste La Gogue, sispe dan en lensidan vole an servan vyolans in ganny arete e anmenn ankour yer mardi apremidi kot in ganny rimann ziska le 22 desanm.\nLarestasyon sa sispe ti ganny fer apre minwi dimans, zis apre ki i tin komet sa lofans.\nViktim sa lensidan ti en endyen 44 an ki ti ganny menase avek en kouto kot pon deryer kot lapos anvil tar dimans swar e ganny vole son telefonn, ‘jacket’ e 45 roupi.\nSa menm sispe pe egalman fer fas avek lofans posesyon zouti ofansif swivan son larestasyon vandredi swar kot i tin ganny kestyonnen e ganny large apre ki lapolis tin sezi en kouto avek li lari bazar.\nSa sispe 27 an i ekspekte ganny sarze zour i repas ankour le 22 sa mwan.\nDan en zizman rann par lakour siprenm yer, Daniel ek Dino Monthy in kondann sakenn:\n5,000 roupi lanmann avek 1 an prizon sispann pou 2 an pou lofans tretman vyolans.\n5,000 roupi lanmann avek 1 an prizon sispann pou 2 an pou lofans andomaz propriyete gouverdman.\n3 an prizon sispann pou 2 an pou lofans konportman dezordonnen dan kordgard.\nSi zanmen Daniel ek Dino pa pey sa 10,000 roupi zot pou al 6 mwan prizon e si zot ganny sarze pou okenn tel lofans mansyonnen dan zizman pandan sa lespas 2 an zot pou al prizon.\n3 yenm akize dan sa ka, Ronny Appassamy parkont li in kondann 6 mwan prizon pou lofans tretman vyolans osibyen ki 3mwan pou konportman dezordonnen dan kordgard. Parey santans prizon sispan Daniel avek Dino, sa 2 santans prizon Ronny pou mars ansanm ki vedir i pou fer selamn en term 6 mwan prizon.\nSa zizman en an rezilta lanket dan lensidan ki ti arive dan kordgard Anse Boileau an Zen 2015. Ou ava rapel ki ti annan antou 5 sispe ki o depar ti ganny arete dan sa zafer.\nJean Toussaint. PRM.


Lasosyasyon pour Promosyon Fanmir Solid-En latelye pour bann koup ki pa ankor marye i demar aktivite pour sa lannen\nSa 2 zour sesyon pe organize par Lasosyasyon pour Promosyon Fanmir Solid e pe deroul Anse Aux Pins menm.\nParmi son bann diferan lobzektiv se pour ed sa bann koup ki pe viv ansanm -- serten pour plizyer lannen san okenn preparasyon -- apresye pli byen valer vre langazman dan en relasyon, agrandi zot konnesans ek abilite pour viv en lavi koup kot i annan plis larmoni ek respe ki a permet zot relasyon dire.\n«Souvan en zonm ek en fanm zot zis deside viv ansanm san okenn gran preparasyon ek konnesans lo zot responsabilite dan sa relasyon, san konnen ki mannyer pour respe e tret kanmarad, ki rol sakenn zot dan sa relasyon e sa i fer ki souvan zot aksyon e reaksyon i lakoz problenm serye dan zot relasyon koup e menm avek zot zanfan,» sef egzekitif Lasosyasyon pour Promosyon Fanmir Solid, Madanm Rosy Denis, ki osi enn parmi bann edikater bann latelye parey, in dir sa semenn.\nMadanm Denis i dir ki bann latelye koumsa i ganny organize swivan bezwen ki lasosyasyon i dekouver letan i travay avek bann dimoun ki pe viv an menaz e ki vin rod led akoz serten problenm dan zot relasyon.\n«Pour ede ki dan lasosyete nou annan bann fanmir ki pli solid pour kapab pli byen elve e ankadre bann zanfan pour ki plitar zot vin bann bon sitwayen, nou bezwen kontinyen entansifye nou zefor pour donn bann koup serten konnesans, ledikasyon e bann bon valer lo fason viv akoz se la kot tou keksoz i komanse,» Madanm Denis ti fer resorti.\nMadanm Denis ti osi dir ki lanfaz i ganny mete lo kote spirityel relasyon koup ek fanmir.\n«I enportan ki bann koup i met Bon Dye dan zot lavi e dan tou sa ki zot fer e sa bann sesyon pou osi ed zot reflesir lo zot lavi e dekouver ki plan Bon Dye pour sakenn zot,» Madanm Denis ti azoute.\nPlizyer topik parey ki mannyer ou ekoute e apresye kanmarad, koman pour fer fas ek konfli, nesesite pour pas letan ansanm, koman pour fer bidze lafanmir e kontribisyon sakenn, parmi lezot ankor.\nMadanm Denis i dir pandan sa lannen lasosyasyon pou osi annan bann sesyon avek bann zonm.\n«Dan bokou ka se bann madanm ki vin devan pour rod led e bann zonm zot tant pour reste alekar me dan sa moman kot lasosyete pe demann en renesans moral e sosyal, nou krwar ki bann zonm zot devret zwe pli byen zot rol dan bann fanmir pour donn sipor bann madanm pour elve bann zanfan,» Madanm Denis ti fer remarke.\nAntretan sa lasosyasyon i touzour pe ofer konsey pour bann koup ek lezot dimoun ki bezwen led, gidans ek sipor dan zot relasyon. Me sa i ganny fer lo en baz lapwentman.\nNimero pour kontakte pour ganny en lapwentman i 4225300 oubyen 2522300.


Fas a logmantasyon dan bann diferan kanser -Seychelles Nation\nFas a logmantasyon dan bann diferan kanser |23 October 2019\nMinis pour lasante i eksplik stratezi pour amelyor prevansyon, tretman, reponn kestyon Lasanble\nAvek bann diferan ka kanser ki pe kontinyen ogmante e kot pandan sa mwan bokou lanfaz pe mete lo donn dimoun otan lenformasyon lo kanser, yer Minis pour Lasante, Msye Jean-Paul Adam, in profite pour fer en deklarasyon devan Lasanble kot in eksplik sitiasyon kanser dan pei, stratezi pour amelyor prevansyon e tretman pour sa malady.\nAnsanm avek plizyer bann profesyonnel lasante ki vwar pasyan e tret kanser, Minis Adam in reponn kestyon bann manm Lasanble an relasyon avek bann diferan kanser ki pe afekte nou popilasyon.\nKoman 2enm lakoz pour bann ka lanmor apre bann kondisyon kardyovaskiler, kanser i reprezant 19% bann lanmor ki anrezistre isi.\nMinis Adam ti eksplik Lasanble ki Sesel ti etabli son rezis kanser depi 2009. Sa rezis i rikord tou bann ka kanser ki ganny detekte dan nou pei, e i donn nou en baz enportan pour kapab organiz tretman e osi prevansyon dan en fason apropriye.\nSesel in anrezistre 2002 ka kanser ant 2009 ek Zilyet 2019.\nParmi sa bann ka, 912 i konsern bann madanm e 1090 i konsern bann zonm. 19 ka i konsern bann zanfan ant 0 a 14-an.\nMinis Adam in fer resorti ki parmi sa bann kanser ki’n ganny detekte, parmi bann madanm 399 ka in okazyonn lanmor e parmi bann zonm 590 in okazyonn lanmor. Parmi bann zanfan, 7 in okazyonn lanmor.\nAnt 2018 ek Zilyet 2019, 377 nouvo ka in anrezistre avek 251 an 2018. Parmi sa bann ka kanser prostat i pli komen avek 71 nouvo ka dan sa peryod, swa 35% tou kanser parmi zonm. 61 nouvo ka in konsern kanser tete – 35% bann kanser parmi bann madanm.\nBann kanser kolorektal in annan en total 60 nouvo ka parmi zonm ek madanm. 25 nouvo ka i konsern bann kanser matris e sa i reprezant 14% bann kanser parmi bann madanm. In annan 23 nouvo ka kanser poumon dan sa peryod.\nAn 2018, bann kanser ki’n ganny detekte plis i konm swivan:-\n- kanser prostat 61 ka.\n- kanser tete 41 ka.\n- kanser kolorektal 27 (16 zonm e 11 madanm)\n- kanser matris 13 ka\n- kanser latet ek likou 13 ka\n- kanser dan zanfan 4 ka sirtou bann kanser ‘lymphoma’.\n“Lensidans kanser pe ogmante dan nou pei sorti 2.3 pour sak 1,000 sitwayen pour ariv 3.3 pour sak 1,000 sitwayen dan sa dernyen 10-an.\nSa bann statistik i montre konsern ki nou annan. Me i osi montre en keksoz tre kler e sa i ki dan plis ki 50% ka, sa pasyan i sirviv e i kontinyen viv son lavi,” Minis Adam in fer resorti.\nMe Minis Adam i osi fer resorti ki kanser pa en santans lanmor akoz dan plis ki lanmwatye ka kot en dimoun i ganny dyagnostike avek kanser sa dimoun i kapab retabli son lekor me in osi admet ki enn bann pli gran defi ki nou pei i fer fas avek se ki kanser i tro souvan ganny detekte tro tar.\nMe in dir ki kantmenm sa in annan en amelyorasyon konstan dan sa dernyen 4-an.\nAn 2015, 67% bann ka ti ganny detekte lo staz 3 ek 4. An 2016- 64%. An 2017- 63% e an 2018 58%.\n“Lefet ki lamazorite bann kanser ki ganny detekte i dan bann staz avanse, me ki lakantite pasyan ki sirviv i plis ki 50% i reflekte kalite tretman ki nou kapab ofer, e osi devouman nou bann travayer lasante,” Minis Adam ti fer resorti.\nAn sa ki konsern bann stratezi pour adres kanser dan nou pei, Minis Adam in fer resorti ki gouvernman, an kolaborasyon avek Lorganizasyon Mondyal pour Lasante, pe finaliz en stratezi global pour kontrol kanser, e sa pou ganny finalize lannen prosenn.\nSa stratezi i dir i pe met lanfaz lo prevansyon e lo deteksyon pli boner ki posib.\n“Nou’n deza envesti dan plizyer zefor prevansyon ki pe anmenn benefis.\nNou rezis kanser i labaz nou zefor pour kontrol kanser e pour idantifye bann stratezi prevansyon.\nNou’n konmans en progranm vaksen kont HPV ki pe ganny enplimante dan bann lekol e avek en kouvertir tre o. Sa vaksen i enn bann metod pli efikas pour redwir lensidans kanser koze par HPV. Nou annan plan osi pour entrodwi sa vaksen pour bann garson, ki pou osi ede redwi propagasyon sa viris,” Minis Adam in eksplike.\nSa stratezi pe osi viz ranforsi prosesis referans bann ka sorti dan bann sant lasante dan distrik pour war spesyalis.\n“Manm piblik in parfwa partaz zot konsern oubyen fristrasyon ki dokter dan bann sant lasante pa toultan rekonnet zot konsern boner. Nou anvi adres sa atraver pli bon lenformasyon pour dokter ek pour pasyan,” Minis Adam in dir.\nIn osi fer kler ki si en pasyan i kontinyelman pa pe ganny en konsiltasyon ki satisfer li, i kapab demann en lot konsiltasyon avek en lot dokter swa dan menm sant lasante, oubyen atraver en lot dokter dan en lot sant lasante oubyen dan Lopital Sesel. I’n dir sa demann i kapab fer an personn avek sa ners an sarz sa fasilite lasante. En pasyan i osi kapab fer sa demann avek servis kliyan dan Lazans Swen Lasante.\n“Nou anvi osi fer kler, ki en pasyan i kapab fer en lapwentman pour son tes spesifik atraver son sant lasante. Bann tes de baz pour detekte kanser tete e bann tes pap smear i kapab ganny fer atraver ou sant lasante. E sa bann sant lasante i kapab osi refer ou pour bann tes pli spesyalize kot lopital tel ki mammogram oubyen kolonoskopi,” Minis Adam in eksplike.\nIn osi dir ki pandan sa mwan Oktob, sant dyagnostik avek kolaborasyon ‘Cancer Concern Association’ pe ofer plis tes deteksyon pour bann dimoun ki tonb dan bann kategori pli a risk me sa pa anpes lezot dimoun osi vin rod en lapwentman.\nSa stratezi i osi prevwar plis formasyon pour bann dokter e lezot profesyonnel dan bann sant lasante. I osi vedir revwar bann gidans pour bann dokter pli byen kapab detekte kanser.\n“Nou vizyon se pour promouvwar spesyalizasyon par nou bann dokter Seselwa pour kapab diriz zefor dan prevansyon kanser. Sa i nesesit spesyalizasyon bann dokter dan swen onkolozi, me i osi vedir plis spesyalis dan medsin lafanmiy, oubyen kominoter, e bokou zenn dokter pe prepar zot dan sa direksyon.\nMinis ti donn detay lo lensidans kanser dan nou pei ki pe ogmante lye sirtou avek bann fakter swivan:\n- konsonmasyon taba\n- labi sisbtans enkli drog ek lalkol\n- move ladyet e konsonmasyon bokou manze ki nou apel ‘junk food’ oubyen bann manze ki ‘processed’\n- mank aktivite fizik\nI annan osi en laspe zenetik. Me Minis in dir ki i enportan pour konpran ki menm si en dimoun i annan en risk zenetik, si i evit bann konportman a risk, i kapab redwir son risk konsiderableman.\nAn sa ki konsern fakter zenetik, akoz nou popilasyon i pti e bann lyen familyal i tre for, sa laspe zenetik pe ganny adrese konman en fakter kle pour nou redwir lensidans kanser, minis in fer resorti.\nI dir depi 2016 son minister pe enplimant en proze ki vize pour teste bann fanmiy bann dimoun ki’n ganny dyagnostike avek kanser.\nZiska prezan, sa letid ki dirize par Dr Emelyn Shroff avek sipor Anne Finesse ki ners responsab pour rezis kanser, in fokaliz zefor lo kanser tete ek kanser kolorektal.\nLo kanser kolorektal, 18 pasyan ki ti annan sa kanser in ganny teste dan sa letid. 13 parmi zot in teste pozitiv pour bann mitasyon erediter zenetik. Avek lenformasyon zenetik sa 13 pasyan minister in kapab tras 78 manm zot fanmiy, e 28 ant zot in ganny dekouver avek sa menm mitasyon erediter. Sa i vedir ki sa bann dimoun i a ot risk pour devlop kanser baze lo sa konfigirasyon zenetik.\nBann manm lafanmiy ki’n ganny idantifye atraver sa progranm i ganny referans akselere pour bann progranm ‘screening’, akoz zot sitiasyon zenetik i osi met zot pli a risk menm pour bann lezot kanser.\nDan sa menm letid, dan 16 ka kanser tete ki’n ganny etidye, zis enn ki’n demontre sa mitasyon zenetik ki relye avek sa menm kanser.\nMinis Adam i dir sa letid pe kontinyen akoz i permet idantifye dan en fason pli sistematik bann dimoun pli a risk e i pe ede idantifye bann ka potansyel pli boner e osi redwir risk dan sa popilasyon pli vilnerab.\nMinis Adam ti osi donn detay bann lezot linisyativ parey ‘Work Place Wellbeing’- oubyen byennet dan ou landrwa travay, pour kapab form bann zofisye dan sak landrwa travay pour kapab fer bann ‘screening’ de baz. Sa progranm pe al elarzi lannen prosenn.\nEn nouvo progranm konpreansiv pour adres bann maladi non-kominikab pou osi lanse prosennman. Sa pou en progranm kle pour osi redwir risk kanser atraver idantifikasyon bann fakter a risk boner e osi pour fasilit konsiltasyon sa bann popilasyon pli vilnerab atraver sant lasante e osi bann lezot progranm.\nKonsernan prevansyon minis i dir zot pe kontinyen met bokou lanfaz lo promosyon pour redwir bann risk asosye avek kanser. Bann profesyonnel lasante in osi dedye en kantite zot letan pour donn lenformasyon dimoun lo kanser atraver bann diferan medya.\nMe in osi dir ki son minister i anvi travay avek tou partener pour asire ki serten mesaz kle i pase avek nou popilasyon parey:\n- nou lasante i nou responsabilite\n- konn ou lekor e vizit en sant lasante si ou obzerv bann sanzman dan ou lekor ki abnormal\n- fer zefor pour dekouver si i annan bann ka kanser dan ou fanmiy pros e pran sa an kont pour kapab redwir ou risk.\nAn sa ki konsern stratezi pour tretman ki disponib pour kanser, minis ti donn detay tou bann tes ek tretman me anplis ki sa i dir ki depi lannen pase son minister in osi etabli en ‘Tumour Board’ ki revwar tou ka kanser e agree lo en plan tretman avek bann dokter enplike.\nMinis in ensiste ki bann spesyalis isi i annan bokou leksperyans pour oper sa bann timer dan bann ka konsernan lamazorite bann kanser parey kanser tete, kanser prostat, kanser kolorektal, dan bann ka zinekolozik, e osi resaman zot in kapab fer bokou plis lentervansyon pour adres bann kanser dan likou ek latet.\nDan bann ka kot en tretman atraver radyoterapi i neseser sa i fer aletranze. Me minis in ensiste e fer kler ki tou revi apre en tretman kanser i kapab fer isi Sesel.\n“Nou annan tou lekipman dyagnostik neseser Sesel pour kapab fer sa bann revi. Nou annan osi gidans ki endike letan en PET Scan i neseser, e i enportan pour note ki se pa toultan ki en PET scan i bezwen ganny servi. I enportan pour fer rapel osi ki en PET Scan pa ganny servi pour idantifye oubyen dyagnoz en kanser. I ganny servi pour pli byen idantifye staz en timer, oubyen progresyon en timer ki’n deza ganny idantifye. Si tretman en pasyan pe al byen, dan lamazorite ka, en PET scan pa neseser.\nGouvernman pe osi kontinyelman osi travay pour redwir lakantite ka ki bezwen ganny refer aletranze,” Minis Adam in eksplike.\nI ti osi fer resorti ki son minister pe pourswiv demars pour idantifye en partener pour devlop en lopital spesyalize Providence. Apre vizit ki i’n fek fer dan Lenn, Minis Adam i dir i annan plizyer lopital ki’n pare pour envesti pour met anplas fasilite tretman spesyalize ki pou enkli tretman radyoterapi pour kanser pour konplemant bann tretman ki nou deza annan isi Sesel. Lamazorite ka ki ganny refer pour tretman aletranze i pour radyoterapi e sa lenvestisman pou permet sa fasilite vin disponib Sesel e osi fasilit provizyon sa lekspertiz neseser pour fer fonksyonnen en tel lekipman.\nBann manm Lasanble ti annan bokou kestyon swivan deklarasyon Minis Adam e bokou zot ti fer resorti ki leksperyans dimoun ki pe soufer e viv avek kanser i diferan avek tou sa bann leksplikasyon ki minis in prezante e ki dan bokou fwa dimoun i monte desann pour bokou letan avan ki zot problenm i ganny dyagnostike.\nTi annan bokou kestyon lo swivi ki pa ase, latizann ki pasyan i vin avek apre zot tretman aletranze ki minister i sanze akoz napa kalite isi, dokter ki fristre e pa konsilte pasyan byen fizikman, mank sipor pour bann pasyan ek zot fanmir, problenm pour akomod bann pasyan Praslin ek La Digue ki vin Mahé pour tretman, e plizyer lezot konsern relye avek maladi kanser ankor.\nBann manm in demande ki Minister Lasante i donn plis lenportans ek latansyon sa maladi e ki i pa ganny gete parey nenport maladi vi ki sirvi en dimoun i depan lo deteksyon boner son kanser e staz ki i ganny dekouver.\nZot in osi demande ki Cancer Concern i ganny plis latansyon vi son kolaborasyon avek minister e rol enportan ki i pe zwe dan siport bann pasyan ek zot fanmir e non pa ganny gete parey nenport lasosyasyon non-gouvernmantal.\nFodre dir ki kesyon ek diskisyon lo sa size kanser ti ale pour en zournen antye e ti termin avek en mosyon lo menm size table par manm parti United Seychelles Chantal Ghislain ki ti pe demann gouvernman atraver Minister Lasante pour ranforsi bann striktir ki egziste pour ki bann ka kanser i ganny detekte boner e tretman i ganny inisye.\nBann manm ti donn zot sipor inanim sa mosyon.\nLasanble Nasyonal i repran son travay ozordi bomaten.


Mesaz Prezidan alokazyon Lazournen Enternasyonal Ners le 12 Me -Seychelles Nation\nMesaz Prezidan alokazyon Lazournen Enternasyonal Ners le 12 Me |12 May 2022\n«Bonn fet tou bann ners solid e devoue ! Mon pou touzour reste dan zot kote!»\n«Bokou parmi nou, nou viv le 12 Me sak lannen avek bokou imilite ek admirasyon. Imilite ek admirasyon akoz nou realize ki apard nou prop paran, sete en ners oubyen en saz-fanm devoue, ki ti donn nou sa swen ek lanmour.\n«Lo non pep Seselwa, mon profit lokazyon Lazourzen Enternasyonal Bann Ners le 12 Me e lokazyon Lazournen Enternasyonal Bann Saz-Fanm ki ti semenn pase, le 5 Me, pour mwan demontre respe nou pei anver tou bann fanm ek zonm Seselwa ki’n dedye zot lavi dan sa de profesyon. Mon salye zot tou, mon rekonnet zot lenerzi, zot kouraz ek zot devosyon.\n«Tenm komemorasyon Lazournen Enternasyonal Ners sa lannen i demann nou pour ‘envestir dan profesyon ners e respe drwa ners pour garanti lasante mondyal’.\n«Ki sa i vedir pour nou pei Sesel?\n«I vedir ki nou bezwen kontinyen elev profesyon ners e donn ners sa plas e sa valer ki i merite dan latet e dan leker nou sistenm lasante. Nou sistenm lasante pa kapab egziste san ners. Deplizanpli nou bann ners i bezwen fonksyonn lo en pli o nivo profesyonalizm, gide par lasyans ek levidans, akoz nivo devlopman nou pep ek nou sistenm lasante i egziz sa. Gouvernman pou kontinyen envesti dan formasyon bann ners e envesti dan kreasyon sa lanvironnman apropriye pour fer zot profesyon fleri plis ankor. Konstriksyon nouvo Lenstitisyon Pour Letid Lasante ek Sosyal ki pe fer ansemoman i zis en konmansman, i zis bouton sa lenvestisman ki pei i anvizaze fer.\n«Dan leker tou ners, swa zonm oubyen fanm, swa zenn oubyen matir, swa bann ki obor lili pasyan e swa bann ki pe fer louvraz administrasyon oubyen resers, konpasyon i bezwen koule parey en larivyer. En pasyan malad i bezwen swen personalize ki get sa et-imen malad dan tou son dimansyon. Sa 7 K – savedir Konpasyon, Kominikasyon, Konprenezon, Konpetans, Kouraz, Komitman ek Kontinite – dan swen, i elev nivo profesyon ners e i fer monte moral pasyan ek son fanmir. Mon konnen ki tou ners i konn sa e mon konnen ki mazorite i pratik sa tou lezour e ki Minister Lasante pe fer tou son posib pour fer sa bann bon valer ek bon labitid rennyen atraver sistenm lasante antye.\n«Anmezir ki gouvernman i kontinyen envesti dan profesyon ners ek dan drwa bann ners pour nou kapab garanti en bon lasante nasyonal, mon osi anvi envit bann ners pour met pasyan premye toultan ki zot pe donn swen. Pasyan zot osi, annan zot en meyer regar pour sa bann ners ki pe donn zot swen, kor e am.\n«Annou travay touzour annsanm, lanmen dan lanmen, pour envestir tou nou leker, nou lespri ek nou kouraz pour en meyer lasante nasyonal.\n«Bonn fet tou bann ners solid e devoue ! Mon pou touzour reste dan zot kote !»


Biografi: Mon’n trouv lape avek Bondye e osi avek mon manman | Letid\nMon’n trouv lape avek Bondye e osi avek mon manman\nRakonte par Michiyo Kumagai\nMON manman ti demann mwan: “Zis dir mwan akoz ou pa pou ador ou bann zanset? Ou pa realize ki i akoz zot ki ou la ozordi? Kwa, ou pa pou montre zot okenn rekonesans? Ki mannyer ou kapab rezet koutim ki nou’n garde pandan tou sa zenerasyon? Ler ou refize onor nou bann zanset i konmsi ou pe dir ki nou ladorasyon i bet.” Ler Manman ti’n fini dir tousala i ti konmans plere.\nDetrwa mwan avan sa, Temwen Zeova ti’n ofer mon manman en letid Labib. I pa ti anvi etidye, me pour pa fer zot kanmi i ti fer laranzman pour zot etidye avek mwan. La aprezan i ti ankoler avek mwan, ki drol, akoz mon ti’n toultan obeir. Par kont, parski mon ti anvi fer Zeova plezir, sa voyaz mon pa ti kapab obei li. I pa ti fasil, me Zeova ti donn mwan lafors.\nAPRANN LO ZEOVA\nParey laplipar dimoun Zapon, mon fanmir ti Boudis. Me apre ki mon ti’n etidye avek Temwen Zeova pour de mwan, mon ti konvenki ki sa ki Labib i dir i vre. Ler mon ti aprann ki mon ti annan en Papa dan lesyel, mon ti vreman anvi konn li byen. O konmansman, Manman ti kontan koz avek mwan lo sa ki mon ti pe aprann. Mon ti konmans asiste renyon kot Lasal Rwayonm dan Dimans. Anmezir ki mon ti konn plis, mon ti dir Manman ki mon ti pou aret partisip dan bann seremoni Boudis. En sel kou son latitid ti sanze. I ti dir, “I en gran laont pour annan en dimoun dan fanmir ki pa kontan son bann zanset.” I ti demann mwan pour aret etidye Labib e aret asiste bann renyon. Zanmen mon ti krwar ki mon manman ti pou dir en keksoz koumsa! Ou a dire i ti en lot dimoun.\nPapa ti tonm dakor avek Manman. Mon ti’n aprann dan Efezyen sapit 6 ki Zeova ti anvi ki mon obei mon paran. Mon ti anvi ki nou reganny lape dan nou fanmir, alor mon ti mazinen ki si mon ti ekout zot, pli tar zot osi zot ti pou ekout mwan. Sa letan, mon ti bezwen prepar mwan pour mon bann legzanmen lekol, alor mon ti dakor pour fer parey mon paran ti dir pour trwa mwan. Me mon ti promet Zeova ki mon ti pou reasiste renyon ankor apre sa trwa mwan.\nMon desizyon pa ti bon pour de rezon. Premyerman, mon ti krwar ki apre trwa mwan mon ti pou ankor annan en gran dezir pour servi Zeova. O kontrer, i pa ti pran bokou letan pour mon relasyon avek li deteryore. Dezyenmman, Manman ek Papa ti fer plis zefor ankor pour esey fer mwan aret servi Zeova.\nLED EK LOPOZISYON\nKot Lasal Rwayonm, mon ti’n zwenn bokou Temwen ki zot fanmir ti opoz zot. Zot ti asir mwan ki Zeova ti pou donn mwan lafors. (Matye 10:34-37) Zot ti eksplik mwan ki si mon reste fidel avek Zeova, mon fanmir ti pou kapab aprann konn Zeova. Mon ti anvi depan lo Zeova, alor mon ti konmans priy bokou.\nMon fanmir ti opoz mwan dan diferan fason. Manman ti sipliy mwan pour aret etidye e esey rezonn avek mwan. Laplipar ditan mon ti reste trankil. Ler mon ti koz en kou, nou ti zis fer kankan akoz nou tou le de nou ti pe esey debat pour nou rezon. Aprezan mon realize ki si mon ti annan plis respe pour santiman ek krwayans Manman, petet keksoz ti pou’n diferan. Mon paran ti donn mwan plis louvraz pour ki mon reste kot lakour. Par ler zot ti tak mwan deor oubyen pa ti kit manze pour mwan.\nManman ti demann lezot pour ed li fer mwan sanz mon nide. I ti koz avek mon ansenyan, me sa pa ti marse. Manman ti anmenn mwan kot son manedyer pour li esey persyad mwan ki tou lezot larelizyon pa bon. An plis ki sa, i ti telefonn nou fanmir e plere anmezir ki i ti sipliy zot pour ed li. Sa ti bles mwan en kantite. Me dan renyon, bann ansyen ti fer mwan rapel ki Manman ti pe rann en temwannyaz ler i ti koz avek lezot lo nou sityasyon.\nMon paran ti anvi ki mon al liniversite pour ki mon kapab ganny en bon travay. Nou tou nou ti tro ankoler pour koz lo sa size dan en fason kalm, alor mon ti ekri zot plizyer let pour eksplik mon bann lobzektif. Avek en lakoler Papa ti dir, “Si ou krwar ou kapab trouv en plas travay, demen fodre ou’n fini ganny enn oubyen sorti dan mon lakaz.” Mon ti priy Zeova e demann li pour ed mwan. Son landmen menm, ler mon ti dan predikasyon, de ser ti ofer mwan en travay pour ansenny zot zanfan. Papa pa ti kontan sa ditou, alor i ti aret koz avek mwan e konmans inyor mwan. Manman ti dir ki i ti pou’n pli byen si mon ti en kriminel dan plas en Temwen Zeova.\nZeova ti ed mwan koriz mon fason panse e konnen ki pour fer\nPar ler mon pa ti asire si Zeova ti anvi mon al kont mon paran sa kantite. Alor mon ti priy Zeova e medit lo sa ki Labib i dir konsernan son lanmour. Sa ti ed mwan pour vin pli pozitif e konpran ki mon paran ti opoz mwan akoz zot ti trakase pour mwan. Zeova ti ed mwan koriz mon fason panse e konnen ki pour fer. Deplis, pli mon ti al dan predikasyon, pli mon ti kontan prese. Prezan, mon ti anvi vin en pionye.\nSERVI KONMAN EN PIONYE\nKan serten ser ti tande ki mon anvi fer pionye, zot ti dir mwan ki mon devret espere ziska ki lakoler mon paran i pase. Mon ti priye pour ganny lasazes, fer resers, reflesir lo bann rezon akoz ki mon ti anvi fer pionye e koz avek bann frer ek ser eksperyanse. Apre mon ti deside ki mon ti anvi fer Zeova kontan. Mon ti osi realize ki menm si mon ti esper en pe letan avan fer pionye, i kapab ki mon paran ti pou ankor opoz mwan.\nMon ti konmans fer pionye pandan mon dernyen lannen pos segonder. Apre ki mon ti’n fer pionye pour en pe letan, mon ti anvi al servi kot i annan en pli gran bezwen. Me Manman ek Papa pa ti anvi mon kit lakour. Alor mon ti espere ziska mon ti ganny 20 an. Apre mon ti demann biro brans pour mwan servi dan sid Zapon, pros avek mon fanmir ki reste laba, koumsa Manman pa ti pou tro trakase.\nLer mon ti pe servi laba, mon ti kontan pour vwar plizyer mon bann etidyan Labib batize. Mon ti konmans etidye Angle akoz mon ti anvi fer plis dan mon servis. Apre, ler mon ti vwar devouman de pionye spesyal dan mon kongregasyon e fason ki zot ti ed lezot, mon ti deside ki mwan osi mon ti anvi vin en pionye spesyal. Pandan sa letan, Manman ti tonm malad de fwa e tou le de fwa mon ti retourn dan lakour pour ed li. Sa ti sirprann li e i ti vin en pti pe pli zantiy anver mwan.\nBOKOU BENEDIKSYON SORTI KOT ZEOVA\nSet an pli tar, Atsushi, enn parmi bann pionye spesyal ki mon ti koz lo la pli boner, ti anvoy mwan en let. I ti anvi marye e i ti anvi konnen ki mannyer mon santi anver li. Mon ti napa santiman romantik pour Atsushi e mon pa ti krwar ki li i ti annan okenn santiman pour mwan. En mwan pli tar, mon ti reponn e dir ki mon ti pare pour aprann konn li plis. Nou ti realize ki nou ti annan menm lobzektif. Nou ti anvi kontinyen dan servis a plen tan e nou ti pare pour aksepte pour al servi dan nenport landrwa. Pli tar nou ti marye. Mon ti byen kontan ki Manman, Papa e lezot nou fanmir ti vin nou maryaz.\nPa bokou letan apre, ler nou ti pe servi konman pionye ordiner, Atsushi ti ganny demande pour servi konman en sirveyan rezyonal ranplasan. Pli tar, nou ti konmans servi konman pionye spesyal e apre nou ti fer travay sirveyan rezyonal. Ler nou ti’n fini vizit tou bann kongregasyon dan nou rezyon pour la premye fwa, biro brans ti telefonn nou. Zot ti demande si nou ti pare pour al reste Nepal e kontinyen fer travay sirveyan rezyonal laba.\nServi dan detrwa pei in ansenny mwan bokou lo Zeova\nMon ti enkyet lo ki mannyer mon paran ti pou santi pour mwan al reste telman lwen. Ler mon ti telefonn zot, Papa ti dir, “Ou pe al en zoli landrwa.” Zis en semenn avan sa, enn son zanmi ti’n donn li en liv ki koz lo Nepal e Papa ti pe menm mazinen ki i ti pou en zoli landrwa pour al vizite.\nNou ti kontan pour viv parmi bann Nepale ki ti byen amikal. Pli tar, nou ti ganny demande pour fer travay sirveyan rezyonal Bangladesh osi. Menm si i ti pros avek Nepal, i ti vreman diferan. Nou ti zwenn diferan kalite dimoun dan predikasyon. Apre senk an, nou ti reganny anvoye Zapon, kot nou ankor pe fer travay sirveyan rezyonal ozordi.\nMon ti aprann bokou lo Zeova ler mon ti pe servi Zapon, Nepal ek Bangladesh. Dimoun dan sa bann pei i annan diferan kiltir, labitid ek koutim. An plis, sak dimoun i inik. Mon’n vwar ki mannyer Zeova i pran swen avek dimoun endividyelman, aksepte, ed e beni zot.\nMon annan en kantite keksoz pour remersye Zeova lo la. I’n permet mwan konn li, fer son travay e i’n donn mwan en bon msye Kretyen. Bondye in ed mwan pour fer bann bon desizyon e la mon annan en bon relasyon avek li ek mon fanmir. Gras a Zeova, mwan ek Manman nou de bon zanmi. Mon vreman rekonesan ki mon’n trouv lape avek Bondye e osi avek mon manman.\nNou ganny bokou lazwa dan travay sirveyan rezyonal